Diwan Europa - Douaroniezh - pajenn a c'hell bout moulet\nDouaroniezh (Ar vro)\nE Breizh ez eus 5 departamant, 9 bro istorel, 1.500 kêr ha kumun, hag ivez 26 bro (Lezenn Voynet) ha 142 kumuniezh-kumunioù... Dizoloit Breizh he liested, ur vro gant un identelezh kreñv. Ur gumuniezh a-unan ha tiriegezhioù kengred digor war ar bed.\nRoll broioù Breizh:\nPetra eo ur vro (hervez istor Breizh)?\nKlotañ a ra dre vras ar broioù gant an eskoptioù kozh. Da gozh e sav ar rannoù-se, ha diazez rannadur Breizh eo bet. Savet e oant bet etre ar VIvet hag an Xvet kantved.\nA belec'h e teuont? Deuet int diwar ar c'heodedoù galian-ha-roman kozh, ha pelloc’h d'ar meuriadoù kelt (galian). Gwir eo evit ar Redioned (Roazhon), an Namneted (Naoned) hag ar Weneted (Gwened). Re ar Goriosolited hag an Osismied a zo bet rannet: Sant-Brieg, Sant-Maloù ha Dol evit an hini gentañ, Kernev, Treger ha Leon evit an eil.\nDa betra e talvezont? Rannet e oa ar broioù d'o zro e rannoù bihanoc'h, hag a zo bet e-kerzh an istor senechaliezhioù ha prezidialiezhioù da skouer. En XVIIIvet kantved e oant deuet da vezañ rannoù-bro evit an dastum tailhoù. Goude ez eus bet savet departamantoù, diwar netra koulz lavaret. Abaoe an degouezh-se, n'o deus ar broioù tamm talvoudegezh melestradurel ebet ken. Bev-mat int, evit un darn anezho da vihanañ, e spered an dud.\nPet bro istorel a zo e Breizh? Nav bro istorel a zo.\nRoll departamantoù Breizh:\nPetra eo un departamant?\nAn departamantoù 'zo strollegezhioù lec'h emren, dezhe o galloud seveniñ diwar izili dilennet e votadegoù kanton a vez dalc'het bep 6 vloaz. Ur voujedenn dezhe o-unan o deus. Savet e oant bet d'an 22 a viz Kerzu 1789 da heul ar Reveulzi c'hall.\nPenaos e oa bet aozet an departamantoù?\nHervez kont e oa bet savet an departamant e doare ma c'hallje pep sitoian mont betek al lec'h-penn (prefeti) en un devezh war-varc'h. N'o deus tamm diazez istorel ebet. Rannet eo an departamantoù e kantonioù a zo ivez pastelloù-dilenn.\nDa betra eo roll an departamantoù?\nBras ha ledan eo tachenn verañ an departamantoù. Da gentañ penn emañ an ober sokial, ar merañ skolajoù, ar c'hempenn hentoù, an treuzdougen skolidi…\nPet departamant a zo e Breizh? Pemp departamant a ya d'ober Breizh.\nPetra eo ur paou pe ur vroig?\nRannoù eus ur “vro”. N'eus termenadur resis ebet, reoù a zeu diwar an istor, reoù all eus ar sevenadur, hag alies an daou dra-se mesk-ha-mesk.\nDiwar betra e teu ar broioùigoù-se?\nReoù 'zo bras, reoù all kalz bihanoc'h. Cheñch-dicheñch e c'hall bezañ o ment hervez an diazez a roer dezho. Ar re a ginnigomp amañ a zo diazezet alies war ar gizioù, an dañs, ar yezh, hag an istor ivez.\nPeier ha broioù, da betra?\nMeur a seurt a zo. Teroueroù diazezet war an dañs, ar sonerezh, ar gizioù, ha diwar-se, pe abalamour da se, o deus pep a bersonelezh kreñv. Ar braz anezhe a zo diazezet war fedoù istorel kozh, evel diazezidigezh ar Vretoned, pe traoù koshoc'h c'hoazh marteze. Talvezet o doa evit urzhiadur ar feodelezh pe an Iliz. Bremañ avat, ne servijont tamm ebet evit ar velestradurezh, met bev ez int e spered an dud alies a-walc'h.\nPet a zo anezhe? Ouzhpenn 50 a zo e Breizh. Hervez an dalvoudegezh a roer d'ar ger paou (istorel), pe bro(ig) (sevenadurel alies) e c'hall o niver cheñch.\nPetra eo un arondisamant?\nAn arondisamant a zo ur bastell velestradurel eus ar Stad. Ar lec'h-penn eo an isprefeti. Kemeret e vez anv al lec'h-penn evit envel an arondisamant (nemet ral a wech).\nPetra a ya d'ober an arondisamantoù?\nAn arondisamant a zo un rann eus an departamant, hag ur stroll kantoù.\nDa betra e talvez an arondisamant? Ul eillec'h eus an departamant eo, gant un isprefed karget da gontrolliñ ar c'humunioù.\nPet arondisamant a zo e Breizh? E Breizh ez eus 21 arondisamant.\nPetra eo ur c'hanton? Ur c'hanton a zo ur bastell dilenn ma tilenner enne pep a guzulier evit ar c'huzul-departamant. Ar c'hantonn a zo ur rann eus an arondisamant. Savet e oa bet ar c'hantonioù e miz Kerzu 1789, war un dro gant al lezenn a save an departamantoù.\nPetra a ya d'ober ar c'hantonioù? Dre vras ez a meur a gumun d'ober ur ganton. Er c'hêrioù bras avat, e c'hall ar re-mañ bezañ rannet etre meur a ganton. E Breizh emañ kont evel-se gant Brest, Dinan, Gwitreg, Naoned, an Oriant, Roazhon, Sant-Brieg, Sant-Maloù ha Sant-Nazer.\nDa betra e talvez ar c'hantonioù? Abaoe lezenn ar 1añ a viz Genver 1992 ne dalvez ar c'hanton mann ebet ken evit melestradurezh ar Stad. N'eus nemet an archeriezh ha servijoù an tailhoù a gement a ra c'hoazh gant bevennoù an departamantoù.\nPet kanton a zo e Breizh? E Breizh ez eus 260 kanton.\nPetra eo un EPKE? Ar ensavadurioù publik evit ar c'henoberiañ etrekumun (EPKE) a zo kenstrolladoù kumunioù. Gant al lezenn diwar-benn kreñvaat hag eeunaat ar c'henoberiañ etre ar c'humunioù (lezenn an 12 a viz Gouhere 1999) ez eus bet gallet termeniñ pizh framm ha perzh an EPKEoù.\nPetra a ya d'ober an EPKEoù? Ouzh o ober ez eus kumunioù. Pe kumuniezhioù kêr, pe kumuniezhioù kumunioù pe neuze c'hoazh kumuniezhioù tolpad.\nPetra 'ra an EPKEoù? O fal a zo sevel "kenraktresoù diorren e diabarzh ar c'helc'hiad kengred", hervez al lezenn. Raktresoù a denn d'an ekonomiezh, da verañ al lastez...\nPet EPKE a zo e Breizh? 140 EPKE a zo e Breizh.\nPetra eo ur vro hervez al lezenn-se? Hervez al lezenn ez eo un diriegezh raktres dezhi un unvanded evit a sell an douar, an ekonomiezh hag ar sevenadurel. Lakaet eo bet ar broioù-se war-sav gant lezenn ar 4 a viz C'hwevrer 1995, klokaet gant hini ar 15 a viz Mezheven 1999 (Lezenn Heñchañ Terkañ da bad an Diriegezh), anvet ivez "Lezenn Voynet". An dilennidi a gaver e kuzulioù ar broioù-se n'int ket dilennet war-eeun, anvet ez int bet.\nPetra a ya d'ober ar broioù-se? Kumuniezh kumunioù eo a ya d'ober ar "broioù"-se.\nDa betra e talvezont? Tiriegezhioù raktres int. O fal a zo sevel kengred ha kenskoazell etre ar maezioù hag ar c'hêrioù.\nPet "bro" evel-se a zo e Breizh? E Breizh (5 departamant evel-just) ez eus 26 bro.\nPetra eo ur KKG? Ar C'hambroù Kenwerzh ha Greanterezh a zo ensavadurioù publik Stad da bal dezho kas war-raok ekonomiezh an tiriegezhioù.\nPetra a ya d'ober ar KKGoù? War an departamantoù, pe war dachennoù bihanoc’h eo diazezet ar KKGoù, evit bezañ tostoc'h da ekonomiezhioù al lec'hioù.\nDa betra e talvez ar KKGoù? O fal pennañ a zo kas war-raok an ekonomiezh, ar stummañ a merañ aveadurioù 'zo (porzhioù, aerborzhioù).\nPet KKG a zo e Breizh? E Breizh ez eus 9 KKG hag ur Gambr rannvro (KRKG) diazezet e Roazhon.


Tierniezh - Wikipedia\nUn heuliad remziadoù tud eus ar memes lignez eo an dierniezh pe dinastiezh.\nAn anv-se a vez graet gant tud zo eus tiegezhioù ar roueed hag ar rieien (priñsed, pennadurezhioù a bep seurt). Graet e vez ivez gant remziad roueed ha rummad roueed, met ne glot ket gant seurtoù all a dud (da skouer : ar vBac'hed, sonerien klasel alaman).\nDont a ra ar ger dinastiezh eus ar gresianeg dunasteia a dalvez evit un hollad nerzhioù, da lavaret eo ar galloud. En Henc'hres e oa an dinast (gresianeg dunastès = rieg) un unpenn bihan dindan beli un unpenn galloudusoc'h.\nAn tierniezhoù koshañ a zo bet eo re Henegipt, met anavezet mat eo ar re a zo bet en istor kozh Bro-Sina betek deroù an XXvet kantved (a-raok 1911 ha krouidigezh Republik Bro-Sina).\nAdtapet diwar « https://br.wikipedia.org/w/index.php?title=Tierniezh&oldid=1977963 »\nKemmoù diwezhañ degaset d'ar bajenn-mañ d'an 6 Meu 2022, da 11:41.


Pegen diaes e vo enoriñ Santez Anna, patronez ar Vretoned, hiziv ha warc'hoazh gant jestroù herzel, maskloù, mont-ha-dont difennet. Oferennoù bihanoc’h ha niverusoc’h a vo memestra. Ne vo ket kollet ar feiz, tamm ebet !\nPublié le 25/07/2020 à 10h49\nPrest eo an iliz-rouanez da zegemer ar feizidi, daoust d'ar C'hovid-19. • © Isabelle Rettig\nServijout a raio evel un taol-esae evit ar prefeti hag an archerien evit gouzout ha tu vo kenderc'hel emvodoù evel hemañ. Pres a zo warnomp !\nMathieu Vannier, kloareg e-karg eus an aozadur\nTregont archer a vo war al lec’h evit ar surentez. Ha maskloù a vo douget gant ar bersoned. Ur metrad a vo ret mirout etre an dud.\nUl labour start ha munut\nStrivoù bras a oa d’ober evit ar bersoned, ar gloareged hag an dud a youl vat evit prientiñ tout an aozadur nevez.\n"N’eo ket aes, met niverus omp ! Prest e vimp da zegemer ar 5000 den enskrivet dija. Gouest omp da zegemer 8000 den".\nPreladed eus Breizh a-bezh a oa ret dezho kavout : nav anezho ! Peogwir e vo dek oferenn da heul e-lec’h an div vras da gustum, er santual. Un oferenn a vo e brezhoneg da 6 eur noz, disadorn.\n"Hag evit ar wech kentañ eo e vo boded pevar eskob eus Breizh istorel (el lec'h unan nemetken). Prezidañ a raint an oferenn !" An ofisoù all, e vo graet war o zro gant daou rektor ha personed santualioù bras eus Breizh. Un den a zeuio ivez en anv eskob Naoned.\nBemdez e vo kinniget oferennoù da 9e, 11e mintin, 4e, 6e, 8e noz. Gousperoù a vo enrollet war ar prim ha skignet war radio RCF, da 2e30 disul.\nDaou c’hant plas a zo dieub en iliz-rouanez ha pemp kant plas all er-maez war al leurenn.\nGwelloc’h eo en em enskrivañ araok, dre internet pe delefon. Met digoret e vo, keit ma chomo plasoù dieub. "Tu a vo dont evel ar bleiz !" eme Mathieu Vannier. Nec'het eo ar c'hloareg koulskoude. En ofisoù kentañ, ar mintin-mañ, ne oa nemet an hanter eus an dud o doa lakaet o anv. Spi a zo evit warc'hoazh disul memestra : leun chouk eo an ofisoù da 11e ha da 4e.\nhttp://www.sainteanne-sanctuaire.com pe 08 05 38 42 42\nNe vo ket cheñchet spered ar pardon ! Tu a vo da bep hini pediñ dizanger.\nIvan Brient, vikel bras eskopti Gwened\n"Chom a raio spered an darempredeoù etre an dud, evel en oferennoù abaoe ar c’henfinañ", eme Ivan Brient.\n"Ouzhpenn-se o deus ezhomm ar feizidi da vezañ dinec’het. Aon o deus rak ar c’hleñved. Komz a reont kalz eus ar C’hovid".\n"Troet e vez an dud muioc’h etrezek an traoù a-bouez er vuhez, evel e-pad ar c’henfinañ" en deus merzhet ar vikel bras.\nUr gouel 'vo memestra !\nOuzhpenn-se e vo brav an oferennoù gant sonerien a-feson. Anne Auffret a gano ha sono telenn e-pad an oferenn e galleg da 11e ha d’an hini e brezhoneg da 6e noz.\nSonerien an Akademi sonerezh hag arzoù sakr a sono ivez.\nDre vras e teu tro-dro 20 000 fidel er pardon bras-se. Un doare all da ijinañ al lid eo ar bloaz-mañ. Marteze evit an dazont e vo klasket kinnig al lid war meur a zevezh pe sizhunvezh memes !\nFestoù a zo dija div wech bep sizhun, abaoe ar 15 a viz Gouere : prosesionoù gant flambezennoù, d'ar merc'her ha da sadorn da nav eur hanter. Da nebeutañ e tremen seizh kant den bemdez war al lec'h, abaoe penn-kentañ an hañv.\nE Breizh eo bet nullet peurvuiañ ar pardonoù etre an nevez-amzer ha kreiz miz Gouere. "Ur chañs eo e vefe bet dalc'het pardon bras Santez-Anna-Wened !" a lavar Mathieu Vannier.\ncopier le lien https://france3-regions.francetvinfo.fr/bretagne/morbihan/covid-19-chenchamentou-bras-e-pardon-bras-santez-anna-an-alre-1856836.html\nreligion coronavirus/covid-19 santé société culture bretonne culture culture régionale\n3 A Brest, des pédales d'effet pour guitare à la mesure de vos envies\nAccueil > Bretagne > Morbihan > Covid-19 : cheñchamentoù bras e pardon bras Santez-Anna-Wened


Eil levr - Chap. XIX. - Wikimammenn\nEil levr - Chap. XIX.\nVictor Guilmer, 1836 (p. 185-190)\n◄ Eus ar vues cuzet. Eus ar vues interior. Eus ar Silanç. ►\nEus ar vues interior.\nDa Vari eo e conven particulieramant an desteni-ma eus ar Speret-Santel : Oll gloar merc’h Sion a so en he interior.\nAr pez a ouzomp eus he actionou exterior, nen deo netra e comparison eus ar pez a bassee en e c’halon.\nEn em represantit ar vam-se, guerc’hes, en he zy a Nazareth.\nAntreit a speret betec he interior, ha grit a guement-se ho studi.\nMæs piou a alfe compren he affectionou, he zantimanchou, he dezirou ?\nPiou a alfe lavaret ar pez a bassee er galon-se eus ar santella crouadures ?\nC’hui ebqen, ô va Doue ! a occupe oll buissançou he ene.\nC’hui ebqen a yoa ar pen-caus hac ar fin eus he oll actionou.\nC’hui a yoa continuelamant presant d’he speret.\nHo quëlet a rea en oll draou crouet. Netra ne alle he distrei diouzoc’h, abalamour ma zoac’h tout evithi e pep tra.\nHe jujamanchou a yoa reglet var ar maximou eus ho furnes eternel, he œuvrou reglet dre ho speret ; he c’honversationou о devoa evit sujet ho carantes.\nPell dioc’h pep commerç gant ar bed, Mari en em occupe a Zoue, eus a labourou he zy, gant an oll liberte eus a un ene diangach dioc’h pep interest ha pep santimant humen.\nPetra benac ma zoa, dre eur c’hraç particulier, mæstres eus a oll mouvamanchou he c’halon, gouscoude e qemere ar precautionou ar re vrassa evit serri anezan dious pep tra nermet dious Doue : en em rebeich e divige great un affection, un intention, un dezir pehini n’en divige qet he savet mui-oc’h-mui varzu Doue ha pehini ne vige qet en em rapportet da Zoue ha d’e c’hloar.\nDre ar squër-se e veler petra eo ar vues interior.\nConsista a ra о veilla varnomp hon-unan, var hor c’halon, evit ma vezo he oll affectionou evit Doue ; var hor speret, evit ma servicho peb tra da zevel e songezonou varzu Doue.\nAr vigilanç-se a so evel eul lagat bepret digor, pehini a zisting petra a zeu dioc’h an natur, evit er mortifia ; dioc’h ar c’hraç, evit en heulia.\nDre an êves-se varnomp hon-unan e c’hobtener ar c’hraç hac an ners da ober atao hon oll actionou en un hevelep fêçon na zeuer qet da beuilla dezirou an natur.\nEb ar vigilanç-se, e rêr cals a fautou, a collou bras ; mæs ganthi, eb ober netra a extraordinal en apparanç, e rêr cals a draou santel pere hor rent tud vertuzus.\nPet hermit ha pet guerc’hes santel a so erruet er c’henta renq eus ar re eürus, dre ar merit ebqen eus a eur vues interior ?\nNe danvaot jamæs ar peoc’h-se nac ar joa pehini a zeu digant ar Speret-Santel, nemet beza e veac’h un den interior.\nAn den interior a voar en em bossedi : evel ma veill varnezan e-unan evit en em ziouall ous ar passionou-se pere a chaden an ene hac e rent esclavoures d’an drouc-speret, e conserv peoc’h ar galon, betec en traou capabl da squiza eur batiantet ordinal.\nMæs an den dissipet, er c’hontrol, en em dourmant, en em empress, en em dro e mill fêçon evit traou neant, inutil, indign eus e enclasq ; ha dre-se, e coll e repos hac e dranqilite.\nAn den interior ne anaves qen furnes nemet an hini a so erves Doue, furnes pehini, о tizolei dezan an neant eus a draou an douar, a zav e zongesonou betec ar gontemplation eus an traou celestiel.\nAn den dissipet ne gonsult nemet prudanç ar c’hic ; qement a apparis pellaat diouthi a zo, en e zantimant, follentes ha defaut a finessa.\nAr c’henta a so bepret var êvez gant aon da veza tromplet gant e zaoulagad bac e sqianchou-all ; an eil, ne heuill nemet e santimanchou e-unan, e sqianchou naturel, da bere e rapport qement a ra.\nLaqit ho plijadur da sonjal e Doue, da glasq Doue e qement a reot, da rapporti peb tra da c’hloar Doue, hac ho pezo ennoc’h oc’h-unan rouanteles Doue.\nBeza e viot neuze ar guir gristen-se a behini e parlant Jesus en aviel, pehini ador Doue a speret hac e guiriones.\nPerac an darn vuya eus an dud a so atao en droublien, atao er c’hlemou ? Abalamour ma cunduont eur vues oll dissipet. N’en em occupont nemet eus an douar.\nMeur a bersonach memes pere a seblant beza atao gant Doue, erves m’ho gueler o veva, n’en dint qet gouscoude ar pes ma seblantont beza.\nHo c’halon a so partaget dre un infinite a attachou inutil, ho speret a so occupet eus a un nombr bras a sonjezonou væn.\nDoue ebqen a so an objet eus a sonjezonou un den interior. Doue ebqen a so an objet eus e attantion hac eus e galon. Ar rest ne ra impression ebet varnezan.\nRet eo regli an dianveas dre an diabars eus ar galon. Mæs an darn vuya a ra ar c’hontrol.\nEr re-ma, an dianveas eus an den a regl hac a hent fall e interior.\nGouezit eta occupi ho speret eus oc’h interior, ha n’en em occupit eus an traou exterior nemet e qement a m’er goulenno Doue diganeoc’h.\nPa rencot memes, dre ho stad, en em occupi a draou exterior, heuillit ar c’hraç pehini ho qelen da examina affectionou ho calon hac intantionou ho speret.\nNa gredit qet na gonvenfe ar vuez interior nemet da certen tud ha da certen amser. Ar vuez-se a ell mont assambles gant an deveriou a bep stad, gant ar sourciou ar re vrassa.\nAr vues interior a eller da gundui er malheur qen couls hac er bonheur, er c’hlenvet qer couls hac er yec’het, er mouvamant qer couls hac er repos, en amser ma vezer troublet hac eprouvet, qer couls hac en amser a galm hac a beoc’h.\nN’en deus rencontr ebet er vues e pehini ne alfemp qet antreal ennomp hon-unan evit examina petra a basse ennomp. Mæs, dreist peb tra, en em roit d’an exerciçou eus ar vues interior, mar ho calv Doue dezo.\nAn exerciçou-se a so cals anezo, ar veditation eus ar guirioneziou eternel, ar gommunion freqant, ar breuriezou, ar rosæra.\nMar negligit ar voyennou-se a berfection, en em zissipot, hac en em glascot mui oc’h-unan eguet na glascot Doue.\n↑ Ps. 44. 14.\n↑ Joan. 4. 23.\nAdtapet diwar « https://br.wikisource.org/w/index.php?title=Eil_levr_-_Chap._XIX.&oldid=113230 »\nKemmoù diwezhañ degaset d'ar bajenn-mañ d'an 31 Kzu 2017, da 17:03.


Buhez ar Sent/1912/Houardon - Wikimammenn\nBuhez ar Sent/1912/Houardon\n◄ Jakez de la Marca Houardon Andre ►\nNavet devez warn-ugent a viz Du\nHouardon a oe eskob en Leon. Bevan a reas en amzer sant Gouenou, sant Tenenan ha sant Herve, ar manac’h dall. Ginidik oa eus a Vreiz-Veur, evel an darn vrasan eus an ebestel kalonek a lakas sklerijen ar fe da zevel ’us da Vreiz-Izel. Herve ar pez a lavar d’imp ar skridou koz, e renas eskopti Leon war-lerc’h sant Tenenan. Da gredi eo e tremenas eur pennad bennak eus e vue war-dro Landerne, p’eo gwir kristenien ar gêr-ze a gemeras anezan da batron. Sant Tenenan, eskob Leon en e rôk, a gare dont, beb an amzer, da vanati Beuzit, savet gant sant Gwennegan, eil eskob Kemper, war douarou ar Baluded, tudjentil hag a oa o chom en kichen Landerne, war hent ar Forest. Eno e rê e ziskuiz. Houardon a reas eveltan.\nEr mare-ze e oa Konomor o paouez lakat d’ar maro e bried Trifina hag e vab Tremeur. War c’houlenn Gwerok, roue Bro-Wened ha tad Trifina, holl bennou-bras Breiz a ’n em zastumas war ar Mene-Bre, evit barn ar roue kri ha fallakr. Sant Houardon a deuas kelou d’ezan ive da vont di, hag a gasas gantan sant Herve, brudet bras abalamour d’e furnez ha d’e zantelez.\nEno Konomor a oe distaget diouz an Iliz.\nEur wech tôlet an eskummunugen warnezan, sant Houardon ha sant Herve a zistroas da Gastel-Pôl. En eur zont d’ar gêr, ne oa hano gant ar manac’h dall nemet eus an treo kaer a zizoloë d’ezan an Otrou Doue. Sant Houardon a selaoue anezan gant plijadur hag a c’hoantaas gwelet e-unan an treo dudius-ze. En em gavet en Kastel-Pôl, an daou zant a dremenas tri devez o yun hag o pedi ; d’an trede devez, war-dro kreiste, en êl a lavaras d’eze sevel o daoulagad warzu an nenv, hag e weljont êle, arc’hele, sent ha sentezed ar baradoz, holl o veuli Doue. Ar gwel-ze ne badas nemet eun hunvre ; an daou zant en em lakas raktal da ganan ar psalm Cantemus Domino. An de war-lerc’h, sant Herve a zistroas d’e vanati, ha sant Houardon a dalc’has da ren e eskopti evit ar gwellan.\nSant Gouenou en devoa savet eur manati tost da Vrest ; pa oa echu an iliz, sant Houardon a oe pedet da zont d’he binnigan. Eun nebeut blaveziou goude, an eskob santel a gouezas klanv, hag o kredi e oa arru ar maro gantan, e c’halvas sant Gouenou da zont d’e gaout ; goude bezan bet digantan e holl zakramanchou, e hanvas anezan da bignal war e lerc’h war gador eskob Leon.\nSant Houardon a varvas war-dro ar bla 650 goude donedigez Hon Zalver.\nChapeliou an eus en Kamlez hag en Boulvriak. Pedet eo, dreist-oll, gant an dud a vor.\nHep mar ebet, an Iliz he deus gwir da lakat he bugale en pinijen, pa dizentont outi.\nAr skolaer en deus gwir da lakat er-mêz eus e skol ar bugel ne vefe ket evit dont a benn anezan.\nAr penn-tiegez en deus gwir da gas eus e di ar plac’h pe ar mevel ne blij ket d’ezan.\nAr vro he deus gwir da harlui kement hini a glaskfe he gwerzan.\nHag an Iliz hepken n’he dije ket a wir da stlepel diwar he barlen ar c’hristen n’eo ket mat d’ezan senti outi ?\nAn dra-ze n’hall ket bezan ; an Iliz, evel an holl sosieteou-all, he deus gwir da eskummunugi, ha dre an eskummunugen eo he deus diwallet ar gwir fe, diarbennet an dizurziou, flastret an hereziou ha dispennet ar schismou.\nAn Iliz he deus gwir da eskummunugi, ha keit ha mac’h ey ar bed endro, e talc’ho da skei dizamant, evit o brasan mad, ar re eus he bugale a welo o heuilh ar gaou, goude ma vefent an dud galloudusan hag an dud gouiziekan a ve war an douar.\n↑ An ôtrou chaloni Bail, ginidik eus a Landerne, en deus bet ar vadelez da rei d’an oberour an notennou a oa red evit ober bue ar zant-man.\nAdtapet diwar « https://br.wikisource.org/w/index.php?title=Buhez_ar_Sent/1912/Houardon&oldid=34368 »\nKemmoù diwezhañ degaset d'ar bajenn-mañ d'an 22 Meu 2012, da 16:02.


Charlo pe ar bugel ijinus - Wikimammenn\nCharlo pe ar bugel ijinus\nA. Lefournier ha Ian Salaun, 1889 (p. 363-373)\n◄ Colibri Charlo pe ar bugel ijinus Ian Bodbalan ►\nEun divroad, eun den hag en doa doare da veza a reng huel, a voue guelet eun dervez o vont a brez a dreuz ar rehil a zo a zioc’h al lochen ma ema o chom enhi ar potrik ma zeomp da gomz anezhan. Charlo, ar potrik mad-ze, a velaz an divroad, hag a griaz outhan : na dit ket en tu-ze ! na dit ket en tu-ze ! Mont a rit da goeza en islonk ! Hag e guirionez e kichen e voa eun toul don, eleac’h ma vije coezet a dra zur an divroad hag eur bugel pevar bloaz a ioa gantha etre he zivrec’h panefe ma voue gueiet gant ar bugel mad-ma en doa epken var dro dek vloas.\nAn divroad o clevet Charlo, a jomaz a za, hag a c’houlennas dre he hent ec’h elje disken divar ar menez. Charlo a ziskuezas dezhan eun doare guenoden pe scalier e creiz ar rec’hil, hag eur pennadik goude edo an divroad gant he vugel e lochen baour Charlo.\n— E peleac’h emaoun-me ama ? A c’houlennaz ar beachour.\nE Breiz-izel, ha va zad a lavar emaomp ama pemzek leo dioc’h kær Dol.\n— Peleac’h ema ho tad ?\n— Eat eo en hent, ha ne zistroio ket ken na vezo abenn daou zervez ama.\n— Ha n’oc’h eus-hu ket aoun ama oc’h unan ?\n— Oh, ne maoun ket va unan. Bez’em euz ama va c’hi ha neuze eur c’havrik. Va zad en deuz lezet ganen leaz, fourmach, bara ha frouez. Mar oc’h eus naon, mar kirit me roio deoc’h.\n— Peder heur varnugent zo, va bugel, n’on eus bet tam, na va map na me.\nCharlo a ieas da gerc’hat kement en devoa, hag a lavare d’ar bugel : debrit, debrit, aotrou bihan, me am bezo avoalc’h c’hoas.\nAn divroad hag he vabig a zebras c’hoek, rak naoun o devoa. Goudeze, pa o devoa great eur pennadig ean, an aotrou a ginnigaz eur pez aour da Charlo, hag a iea da vont adarre en hent. — Ne gemerin ket, a lavaraz ar bugel. Me ve scandalet gant va zad, rak lavaret en deus din meur a vech : Va map, gra vad pa elli, ha ne c’hortos morse caout netra evit ar vad a ri.\nEpad ma comzent evelse,e clefjont trouz. An divroad a deuas guenn evel he roched, hag a c’houlennas :\n— Petra eo an trouz-ze ?\n— An archerien, me voar vad, eme Charlo, ho zi a zo ama e kichen.\n— Archerien, eme an divroad ? It da velet, va bugel, it da velet.\nCharlo a ieaz en eur redaden da velet petra voa, hag a zistroas ker buan all, en eur lavaret : ne deo netra ; nao pe zeg archer a zo aze oc’h ober ho zro. Bremaig emaint ama. Guelet em euz anezho var ar menez, ha dre ama ema ho hent.\n— O va Doue, a lavaraz an divroad, ar re-ze a glask va buez, ha me n’em eus great torfet ebet. Va bugel, en han’-Doue, cuzit ac’hanon.\nCharlo a voue souezet o clevet kementse. Gouscoude ne varc’hatas ket. Cregi a reaz e dorn an divroad, hag e tiskuezas dezhan eun trap a ioa el lochen e kichen an oaled adren eur bern keuneut. « It buan aze, emezhan, rag emahint erru. »\n— Na livirit da zen !\n— Ne livirin ket zoken d’am zad, eme Charlo.\n— Oh ! ma lavarfac’h, e lakeot ac’hanon da goll va buez, me hag ar bugel paour-ma.\nCharlo a ziblasaz ar c’heuneut, a zigoras buan an trap, hag an divroad a ellaz en em guzet en eun tamik cao a voa eno. Goude beza taolet adarre ar c’heuneut var an trap, ar bugel a deuas d’an or etre he c’havr hag he gi.\nAn den estren-ze cuzet gant Charlo a ioa eun den a reng huel, tamallet ha condaonet evit eun torfet ha n’en doa ket great, hag evit ne vije ket croget enhan, e voa en em laket da dec’het gant he c’hreg hag he vap. En eur c’harroz o doa comanset ho zec’haden ; hogen o veza chomet da zibri eun tam bouet en eun hostaliri, an archerien deut var ho lerc’h, ho c’havaz eno. An aotrou a grogaz en he vugel hag a dec’has gantha, he bried avad ne vouie ket peleac’h e voa chomet. Ne zonje ket zoken enhi pa’z eaz euz an hostaliri dre eun or adren, hag en em lakeas da redek muia ma c’halle. Evelse eo e tigouezaz e lochen Charlo, ha brema edo adarre an archerien var he zeuliou.\nAr bugel-ta, o veza cuzet an aotrou hag he vap, ha deut da zor he lochen, en em lakeas da gana evit rei da gridi d’an archerien ne voa netra oc’h ober nec’h dezhan. Ar re-ma a voa pevar anezho, hag ar c’henta anezho a lavaras da Charlo :\n— Eh ! paotrik, petra a rez-te aze ?\n— Ne velit-hu ket ? Emaoun o cana. Ober a ran lit d’am c’hi, ha neuze e tescan d’am gavrik rei taoliou corn.\n— Kenteliou brao avad a roez dezhi !\n— Red eo deski dezhi en em zifen oc’h ar re a glaskfe ober drouk dezhi.\n— Cleo-ta, n’ec’h eus-te ket guelet… ?\n— N’em eus guelet netra.\n— N’em eus ket lavaret dit choas petra a c’houlennen as poa guelet. N’eus ket tremenet dre ama eun den… gortoz… Setu ama var eur paper pebez doare den eo… Eun den hag en deus pemp troatad, vardro tregont vloas, sounn he benn ganthan, baleer diroufen, bleo du. daoulagad du ha bras, malvennou du, elgez rond. guenn en he liou, ginou crenn ; gantha eur bragou glaz, eur zae guer, botinezou bihan ; eur vouez vad dezhan…\n— Oh ! oh ! eme Charlo, en eur ober eun abaden c’hoarzin, penauz em befe-me guelet kement all a dud hag a draou ; bleo glas, boutou guer, elgez faout…\n— Potrig, eme an archer, hag ober goab ac’hanonme a fell dit. Camaradet, greomp ar pez a dliemp beza great dioustu ; guelomp petra zo el lochen-ma. Ah goal botr, chench a rez liou.\n— Oh ia, mes…\n— Mes petra ?\n— Aze ema va bara, ha kement en deus lezet va zad ganhen bete ma teui en dro.\n— Glaourenneg, evit laeron e kemerez ac’hanomp-ni ?\n— Oh ne ran ket, me voar erfad c’hui zo archerien.\nAn archerien a ieaz el lochen, a zellaz oc’h kement corn a ioa enho. Charlo a voue tost dezhan abenn diou vech en em drahissa he unan ; ne alle ket miret da zellet oc’h an toullat keuneut, ha pa ho guelas o vont kuit ep beza dizoloet an trap, e tiskuezas re a blijadur, ar pez a rea d’ar brigadier cridi e cuze eun dra bennag outho. Lavaret a reas d’ar bugel : te ac’h eus guelet eun dra bennag ha ma na lavarez ket petra c’heus guelet, me ia da chadenna da zaouarn dit. Hag e tennaz eur jadennik. Charlo n’en doa ket a c’hoant da vancout d’ar ger en doa roet d’am emzivad, ne doa ket e poan ken nebeut da vont d’ar prizon. Evit en em denna a afer ta e lavaras d’an archerien en doa guelet marteze an hini a glaskent ; pell a ioa avad oa tremenet dre eno.\n— Perag, eme ar brigadier, ne c’heus ket lavaret deomp dioc’htu-ta mar ec’h eus guelet an den a glascomp ?\n— C’hui oc’h eus lennet kement a draou var ho paper, ne ouzon mui petra da lavaret.\n— E peleac’h ema’n den-ze ?\n— Me voar ? me’m eus guelet eun den ahont oc’h costez ar menez, hag a iea d’ar red ; d’ar c’hoad zo duhont me voar vad ez ea.\nAn archerien a ieaz etrezeg ar c’hoad, ha Charlo, fouge enha da veza roet ludu dezho eleac’h butun, en em lakeas da sutal. Ne voa ket gouscoude dinec’h, hag evit tremen he nec’hamant, en em lakeas da c’hoari gant he c’havrik ha gant he gi.\nPa voa deut an noz, ez eas da zigeri an trap, evit tenna ac’hano an daou brizonier a ioa eno. An divroad o veza clevet pe gen tost oa bet ar bleis dezhan, a bocas d’ar bugel, hag a lavaras dezhan : va bugel, mar plich gant Doue rei da anaout n’oun ket cablus, n’em eus great droug ebet, me ra ama al le e kemerin ac’hanout evit va map, hag e vezi breur d’ar bugel-ma zo etre va divrec’h.\n— Ha Charlo da vouela. Neuze, emezhan, ez afen kuit dioc’h va zad ?\n— Nan, va bugel, da garantez evit da dad a blich din ker couls hag ar pez ac’h eus great evidomp. Da dad a jomo ganeomp ; mes da galon vad a virit e vez savet guelloc’h evit na dout ama.\nCharlo neuze a c’hoezas tan, a elumas goulou, hag a zigasas var an daol ar pez a ioa a vouet en ti, hag e lavaras d’an aotrou ha d’he vap dibri, rak naoun a dlient da gaout.\nA veac’h o doa debret eur c’hinaouat bennak, ma clefjont skei goustadik var an or. Kerkent e chomjont evel tud sebezet. Skei a rejor eun eil guech. An aotrou a ioa deut ker guenn hag he roched.\n— N’o pet ket aoun, eme Charlo, ne zigorin da zen ebet. Neuze e kemeraz eur skeul vian, hag e savas da zellet dre eun toul prenest a ioa azioc’h an or.\n— Piou zo aze, emezhan ?\n— Enhan’ Doue, digorit din, mont a ran da fata (sempla).\n— Oh ! ne ran ket, me ne ouzon ket piou oc’h.\nDigorit, a lavaraz an aotrou, va fried eo.\nMaman, maman, a lavaraz ar potrik bihan, hanvet Herry pehini en doa anavezet mouez he vam.\nCharlo a zigoraz eta, hag an itron, guisket mad, mes drouklivet, he bleo o fuia gant an avel, a deuaz en ti, hag a goezas dioc’htu semplet o velet he fried hag he map.\nAn aotrou a deuaz ep dale d’he dizemplao voalc’hi he fenn gant dour sclear e kichen he diou scouarn. Nebeut ha nebeut e teuaz he ners dezhi, ha neuze en em gave eurus da veza digouezet gant he zud ne vouie ket peleac’h e voant eat.\nEpad an abaden-ze, Charlo a brenne an or, a c’hoarze hag a vouele, hag a gave e gouelet he galon eul levenez dreist da veza gallet ober vad da dud ker carantezuz. He levenez a grescas c’hoas pa glevaz an aotrou o lavaret d’he bried kement en doa great ar bugel-ze evitho.\n— Charlo, eme an tad, digeri a ri-te ? Ne ouzout ket pebez amzer a ra ? E guirionez eur glao diluch a goeze. An Aotrou hag an Itron a redas d’an trap, ha gant ho zrefu e chomaz ar potrig Herri var ho lerc’h, ha Charlo, keit ha ma voa he dad o tont en ti, her c’huzas dindan an daol.\n— Petra a reaz aze, goal baotr, eme an tad, ne deues ket buan da zigeri din ?\n— Ne anaien ket mad avoalc’h ho mouez da genta, hag an avel, ar glao, ar gurun a rea aoun din.\n— N’eus ket eun neuden seac’h ac’hanon. Guella mad zo ec’h eus great tan, ha gouscoude em oa difennet ouzit ober pa na vezan ket ama, ne ket lacat a rafez an tan el lochen.\n— Ia, va zad, mes ker ien eo !\nAn tad en em lakeaz e kichen an tan d’en em zec’ha, hag o veza taolet eur zell var an daol, e lavaras :\n— Oh ! an Aotrou a gaf dezhan eo eur bourc’his bras ? Petra ? Eun douzier var an daol, kement tam bouet am oa lezet ganhez, ha neuze chist ive, mar plich ! ha neuze teir gueren. Naoun ha sec’het as poa, evit doare ?\n— Oh ia, va zad.\n— Ha da ober petra teir gueren ha tri blat ? petra, da gi ha da c’havrig a poa sonch da lacat da goania ganhez ?\n— N’am gourdrouzit ket, va zad ; m’em oa aoun o clevet ar glao, an avel, ar gurun, ha neuze oun en em lakeat da ober en doare-ze, ha neuze e sonje din e voa iud all ama, ha neuze n’em oa ket kement a aoun. Me zonje din edoc’h aze, c’hui, ha neuze va mæronez…\nBertrom a gredas pe a reas neus da gridi ar pez a lavare he vap, rag he garet a rea cals. Pa en devoa great eun domaden, setu hen d’en em lakat oc’h an daol da zibri eun tam bennak. Charlo en em lakeas ive en he gichen, hag a roe dre guz lod euz ar pez a gemere d’ar bugel Herri a ioa cuzet gantha en eur c’horn dindan an daol.\nBertrom, pa n’en deveze den all ebet da savarat outhan, a garie savarat oc’h he vap pehini, evel on eus guelet, en doa skiant avoalc’h evit he oad. Setu hen o lavaret :\n— Ne ouzout ket, Charlo, eun torfetour bras zo var ar meneziou, a leverer.\n— Eun torfetour ? eme ar bugel. Eun torfetour ha ne deo ket eun den hag en deus great eur goal daol bennak !\n— Ia, petra-ta sur, diodik.\n— Petra en deus great, laerez, pe laza !\n— Oh, n’en deus ket. Tamal a rer dezhan euz an traou-ze ha ne ellomp da gompren na te, na me. Lavaret a rer ez eo eun den a reng huel, ez eo den a zoare, mad d’ar paour, en deuz eur mignon ellez hag a boagn da ziskuez eo divlam, hogen asta afo a ell, rak mar bez paket…\n— Petra vezo great dezhan ?\n— Troc’ha he benn divar he chouk, na petra-ta.\nCharlo a voue ker strafuillet o clevet kementse, ma loscaz he veren da goeza euz he zorn d’an douar.\n— Da ziot ez ez, Charlo, eme an tad ; setu aze torret da veren ganhez.\n— O va vad, troc’ha he benn da eun den eo he laza, hag an dra-ze zo scrijus da glevet.\n— Guir eo, va map. Mad, p’eo guir e tiskuezez calon vad, ne c’hourdrouzin ket ac’hanout abalamour d’as kueren torret.\n— Ha ne ket, va zad, ma helfac’h, e savetefac’h an Aotrou ker-ze ?\n— Me garfe avad gallout hen ober, petra bennak ne ket brao lacat he fri e traou evelse. Daou c’hant loiz aour a ginniger d’an hini hen lacai etre daouarn ar justis, beo pe varo.\n— Oh va Doue ! va Doue ! ha ma her c’hafac’h neuze, va zad ?\n— Petra, marmous, sonjal a ra dide ez afen-me da verza goad va nessa ? biken.\nAr c’homzou diveza-ma a reaz eur blijadur vras da Charlo.\nHogen me ho les da zonjal pebez nec’hamant a dlie an Aotrou hag an Itron da gaout ebarz en trap, rak ac’hano e clevent ar pez a lavare Bertrom hag he vap. N’o doa ket a c’hoant d’en em rei da anaout d’an tad, ha dalc’h mad e crenent gant an aon na vijent discuillet pe gant Charlo pe gant ho bugel ho unan.\nAbann eur pennad an tad a lavaras adarre :\n— Asa, Charlo, me vel ac’hanout aze o sonjal, o sonjal e petra emaout-te ?\n— Petra fell deoc’h, va zad…, ar glao, an avel, ar gurun....\n— Oh ! ato em euz aoun raz’ho.\n— Petra, bara ha frouez a roez d’as ki dindan an daol ?\nCharlo n’en devoue ket a amzer da respont, tud a ioa adarre o skeï var an or.\n— Marteze, eme an tad, an archerien o clask an torfetour.\n— Oh ! va zad, ne zigoromp ket !\n— Nan, marteze ! mar d’eo an archerien int, ar reze a vouezo brao divarc’ha an or. Kea buan da zigeri.\n— Ne allan ket mont, va zad. Me zo crog ar c’hlaz em zreid, ha n’oun ket goest da ober eur gamet. Ar bugel bihan eo a ioa crog en he zivesker, ha ne alle ket en em zizober anezhan.\nBertrom a zavas da vont da zigeri, hag e c’hrosmole en eur vont : Charlo, Charlo, eun dra bennag a guzez ouzin. Eun dra bennag a zo dindan…\n— Dindan an daol, eme Charlo ? Oh ! n’eus netra. Ar brigadier oa a ioa eno gant he bevar archer. Baleet o doa a dreuz hag a hed dre ar c’hoad, ha brema o doa paket eur gempen dioc’h ar bar arneu. Ober a rejont rebechou da Charlo da veza ho zromplet.\n— C’hui, eme Charlo, o poa lavaret kement a draou dinme divar benn dillad guer, elgez faout, ha neuze me ne ouzon ket petra. M’em eus lavaret deoc’h ar pez a deue em penn kentoc’h eget beza chadennet ganeoc’h ha casset d’ar prizon.\nAn archerien, goude beza great eun domaden, en em dennaz ha neuze Charlo a anzavaz oc’h he dad ar pez en devoa great. Bertrom a gavas mad ar pez en devoa great he vap ; nec’het oa avad o clask gouzout penauz e saveteje an dudchentil-ze. Antronoz avad e vouent dinec’het oll. Mignon an dijentil a zigouezaz, ha gantha gras he vignon. Hema neuze en em gargaz euz ar bugel ijinuz ; he lacat a reas da studia, ha Charlo a deuas da veza eur medesin goueziek, hag eur c’hristen mad.\nAdtapet diwar « https://br.wikisource.org/w/index.php?title=Charlo_pe_ar_bugel_ijinus&oldid=162578 »\nKemmoù diwezhañ degaset d'ar bajenn-mañ d'an 20 Mae 2020, da 09:04.


Véronique Pondaven - Breizh ha liesseurted\nar gwir d'an denelezh!\nVéronique Pondaven he deus foetet bro e-pad pell, abalamour da se marteze e kaver en he filmoù gerioù resis, onestiz ha lealded. Dreist-holl er film 20 ans à Molène, jamais Molènais ha Manille. Eus an eil lanv d'egile emañ Véronique war traezhennoù ar sinema breizhat. E kreiz kalon an den, kizidik ha diskulius war an dro...\n«Ya ’vat, gwir eo graet em eus ur skol sinema, d'ur mare ma oa ker ar c'hoc'hennoù, neuze em eus klasket labour pa veze aozet filmoù gant tud all. Da skouer evit Chacun cherche son chat gant Cédric Klapisch, tammoù labourioù bihan all ha labourat e salioù-ren e Pariz, eno on chomet e-pad dek vloaz. Goude-se on aet etrezek Bro-Gebek, eno em eus gellet krouiñ muioc'h : labouret em eus evit ur skinwel kumuniezhel, e La Malbaie, TV Vents et marées. Un tamm diroll e oa ar raktresoù, gant ar video e c'heller ober muioc'h a draoù, desket em eus frammañ, graet em eus labourioù-dorn an teknik, ar pezh na zisplij ket din.\nDistreiñ a ran da Vrest e 1999, ober a ran mil micher an eil war-lerc'h eben, hag e teu en diwezh mare ar video, gant kameraioù skañvoc'h ha marc'hadmatoc'h. Bez’ e c'heller sevel filmoù en ur gegin war final-cut. Kroget on e-barzh ha peogwir ez aen alies da Volenez em eus c'hoantaet filmañ tu gin braventez an enez. Pell eus ar pezh a vez kinniget gant Thalassa, a ziskouez peurvuiañ bed ar besketaerien hag ur skeudenn gaer eus an enez, divlaz.\nWar an tamm karreg-se em eus graet anaoudegezh gant Philippe Richard, sekretour ti-kêr, krenn ha krak e gaoz. An den a zo kemplezh hag ar gaoz en deus war dud an enez a blij din, e wirionded ivez. Echuet em eus ar film a-drugarez da vrokusted mignoned kozh evel Sébastien Durand ha Nicolas Hervoches. Gant hemañ en doa kensevenet Tracteur d'orgueil ha gant mignoned all hon eus savet un ti produiñ. Souezhus a-walc'h eo met degemeret eo bet mat gant an eneziz ar film 20 ans à Molène, jamais Molènais, e 2003. moarvat e kavont ur wirionez bennak ennañ ? Priziet eo bet zoken e Groe e Fesival filmoù an inizi.\nManille a zeuio er-maez goude-se e 2008, disoc'h un emgav e Groe a gasas ac'hanon e govelioù sebezus porzh an Oriant. Da gentañ e kreded n'helled ober aze nemet filmoù industriel, un digarez da lakaat war wel kened digredus al lec'h. Ar metal o ruzellañ, an trouz kreñv-daonet. Véro a ouio, evelkent, tapout brav poaniusted ar vicher, enkadenn an daou-ugent micherour a zo en embregerezh. Donezonet eo bet evit bezañ gwelet o doa an dud-se, ha na oant e sindikad ebet, traoù da lavarout, zoken pa ne lavaront grik, pa chomont dilavar hag en em lezont da vezañ filmet. Tud all o dije graet ur c'hlip kaer pe gaeroc'h. Véro, hi, he deus tremenet tri miz ganto, evit bezañ degemeret ganto hag e ro dimp he sell nevez ha kizellet war bed al labour. Un tamm evel ar pezhioù ispisial a vez goveliet el labouradeg, sternajoù evit batimantoù divent, pezhioù a vez graet nebeut-tre anezho met gant aked hag evezh. En ur bed rust ha garv.\nDenelezh, intrudu, c'hoant gouzout setu perzhioù Véronique a oar mont war beg he zreid evit sellet a-us d'ar voger. Gwelet e vez plac'h Brest er festivalioù sinema, plijout a ra dezhi gwelet filmoù ar re all. A bep seurt a blij dezhi, eus Cassavettes da Vinterberg, Fassbinder, Delépine ha Kervern, Yolande Moreau.\nVéro ne skuizh ket zoken ma'z eo ret produiñ filmoù an eil war-lerc'h egile evit bevañ... met n'eus tamm douetañs ebet da gaout, gwelet e vo c'hoazh poltriji brav graet ganti. Kemplezh ha diroll, selloù roufennet, kroc'hen brizhellet pell eus kinkladurioù ha klichedoù a vez war ar skrammoù. Ur morad a feson !!\nUl levr dibabet ganti\nLe non de Klara gant Soizic Aaron\nRomantoù polis, evel re ar Skosad Peter May evit an heulias sinaat, an trilogiezh skosat ...da zizoleiñ war he lec'hienn\nHag evit ar sac'h a bep tra, filmoù Cassavettes, Yolande Moreau, ar film Festen hag an heuliad Treme diwar-benn Orleañs-Nevez ! Netra nemet ar c'hinnig a zo ur berlezenn.\nFestival etrebroadel filmoù an inizi e Groe evit ar filmgarourien diardoù !\nhag evit klozañ, Eldorado gant Laurent Gaudé


Preder - Geriadur ar vezekniezh\nDreist hon galloud e vije bet embann Geriadur ar Vezekniezh en un taol, pa vo ennañ etre 1 800 ha 2 000 pajenn, divizet eo bet enta kas ar mouladur dre rannoù evel ma voe graet evit Geriadur istorel ar brezhoneg. D’ober pep rann ez ay div lodenn : war ar 160 pajenn gentañ (moulet war baper gwenn) e vo un tamm eus korf ar Geriadur hag ar pajennoù da heul (moulet war baper a liv) a roy lec’h d’ur Gerva.\nKorf ar Geriadur a c’hoarvez a velladoù titlet gant pep a dermen en o furmoù gallek, saoznek ha brezhonek, heuliet gant an despizadur brezhonek anezho. En tu all d’ar melladoù e vez isvelladoù renket ivez diouzh urzh al lizherenneg, graet gant bommoù gallek-brezhonek en dro d’un termen pe d’e zeveradoù. Pleustret e voe endeo hevelep klokadur dre isvelladoù e Geriadur ar Bredelfennerezh ma edo tennet ar bommoù skouer eus ar melladoù embannet el levr end-eeun. Gant Geriadur ar Vezekniezh e teuont ivez eus al levr a‑bezh, eleze eus ar rannoù bet embannet hag eus ar re diembann c’hoazh.\nAr Gerva zo roll brezhonek-gallek an termenoù mezegel arveret er Rann, anezho pe nevezc’herioù hag amprestoù, pe gerioù gwriziennet er yezh ha kemeret en ur ster arbennik. Talvout a ra ar Gerva da venegva war un dro pa vez klokaet pep enmoned ennañ gant daveoù da bajennoù ar Geriadur.\nA bouez eo merkañ eo bet aozet ar Gerva gant ar preder da aesaat donedigezh ar remziad nevez er yezh skiantel.\nRann 1 A – Auscultation\nAl levr : 2007-3, 222 p., 15,5 x 22 cm, ISBN : 978-2-901383-66-6\nPriz : 22 €\nRann 2 Auscultation – Chaîne\nAl levr : 2008-4, 238 p., 15,5 x 22 cm, ISBN : 978-2-901383-68-0\nRann 3 Chaîne – Déplétion\nAl levr :2009-4, 256 p., 15,5 x 22 cm, ISBN : 978-2-901383-70-3\nRann 4 Dépôt – Expressivité\nAl levr : 2010-4, 256 p., 15,5 x 22 cm, ISBN : 978-2-901383-72-7\nSetu embannet pevare levrenn Geriadur ar Vezekniezh galleg-saozneg-brezhoneg, Dépôt – Expressivité, ha lakaet e gouloù 640 eus an 2000 pajenn a yelo d’ober an oberenn.\nBoulc’het ouzhpenn pemont vloaz ’zo, ez eo bet azveret ar Geriadur-mañ a-hed ar bloavezhioù a-geñver gant araokadennoù ar vicher ha dispakadur diskiblezhioù nevez evel an Hangaeoniezh hag ar Vevoniezh volekulel. A ziv lodenn e c’hoarvez pep Rann : ar 160 pajenn gentañ, moulet war baper gwenn, zo un tamm eus korf ar Geriadur. Hemañ a c’hoarvez a velladoù titlet gant pep a dermen en o furmoù gallek, saoznek ha brezhonek, heuliet gant an despizadur brezhonek anezho. En tu all d’ar melladoù e vez isvelladoù renket ivez diouzh urzh al lizherenneg, graet gant bommoù gallek-brezhonek en dro d’un termen pe d’e zeveradoù.\nAn eil lodenn moulet war baper a liv (85 anezho er Rann-mañ) a ro lec’h d’ar Gerva brezhonek-gallek eus an termenoù mezegel arveret er Rann, anezho pe nevezc’herioù hag amprestoù, pe gerioù gwriziennet er yezh ha kemeret en ur ster arbennik. Notet e vo un emdroadur e doare ar Gerva : a-dal d’un niver war gresk a dermenoù brezhonek e kaver kevatalioù gallek ha saoznek liesger hag a-geveskemm bommoù brezhonek dirak termenoù allyezh unger ’zo. An arouez eo emañ ar brezhonek o c’hounit un emrended c’heriadurel a live gant e emrended yezhadurel.\nRann 5 Exsanguination – Homosexuel\nAl levr : 2011-4, 248 p., 15,5 x 22 cm, ISBN : 978-2-901383-74-1\nRann 6 Homozygote – Lagophtalmie\nAl levr : 2012 -4, 252 p., 15,5 x 22 cm, ISBN : 978-2-901383-77-2\nRann 7 Lait – Miliaire\nAl levr : 2013-2, 250 p., 15,5 x 22 cm, ISBN : 978-2-901383-79-6\nGant ar Rann 7 emañ graet ouzhpenn an hanter eus Geriadur ar Vezekniezh. Ar 1220 pajenn embannet hon laka da verzhout spisoc’h tuioù gwan ha kreñv ar brezhoneg el lavar kempred.\nDilezet e-doug ur milved gant e yezherion kerkent ma vennent treiñ ouzh an dazont, e chom gantañ un dilañs na vo ket diverket diouzhtu. Burzhud eo avat ar gweleadoù danvez krai kousket en e gondon, hag int ken puilh m’emañ c’hoazh en e zeroù ar c’horvoiñ anezho goude daou gantved eztennerezh.\nDaou orin ez eus d’ar barregezhioù a zo e kerz ar vrezhonegerion hiziv war dachenn ar gouzout hag an dezevout :\ndiouzh un tu, ar boniad loazioù lavarel gwerc’h, frank a bep plomadur hanezel, o c’houzediñ abaoe ar c’heltieg hag ar yezhoù evodet dioutañ,\ndiouzh an tu all, ar “yezh etrevroadel”, daskenvod birvidik amprestoù henc’hresianek ha latin ma voaz dezevourion hag imbourc’herion Kornog da buñsañ o c’hentaozadoù abaoe ar Grennamzer.\nGoude ur prantad tastonerezh etre daou zurc’hadur, hollvrezhonekaat lavar ar skiant hag ar preder (hent kantradet gant Vallée), holletrevroadelaat an diskiblezhioù kempred e-maez al lennegezh, (diskoulm a guzulie Roparz Hemon), e tennomp hiziv da zibab un hent etre, anezhañ etrevroadelaat ar skritelloù (oksigen a lavarer ha n’eo ket trenkgan evel ma kinnige Vallée), brezhonekaat an dezevout, ac’hoel an unvezioù yezh o tec’heriañ kealioù (ne lavarer ket izoliñ evel ma alie Roparz Hemon, met disfuiñ, goubarañ, dredañ, emdennañ, digenveziñ, digempezhiañ, eskantañ, h.a. hervez an diskiblezh hag an arster).\nN’eus ket eno ur reolenn strizh. E meur a zegouezh ma vije bet kenkoulz degemer an termen etrevroadel, en deus aozer Geriadur ar Vezekniezh divizet mont gant hent Vallée. Dre lies abeg, dreist holl en askont da resister ar c’hedrannoù brezhonek, (ar skalfad rakgerioù is-, gou-, ol-, lav-, endan-, da skouer, a-dal d’ar c’hevatalioù hypo-, sub-, sous-), pe c’hoazh da hirder an termenoù (lakaomp a-geñver elruz ha polycythémie, polycythaemia)…\nDalc’homp bezant en hon spered, evelkent, ne oufe ur geriadur savet en ezvezañs ur gevredigezh a yezherion bezañ estreget danvez ul lavar bev.\nRann 8 Miliaire – Osteite\nAl levr : 2014-1, 240 p., 15,5 x 22 cm, ISBN : 978-2-901383-81-9\nRann 9 Osteo-artrite – Polyvalent\nAl levr : 2015-5, 232 p., 15,5 x 22 cm, ISBN : 978-2-901383-82-6\n« War raok ez a rann 9 Geriadur ar Vezekniezh. Hogos an 3/4 eus korf al levrenn ’m eus skridaozet. Degouezhet on gant plasma… Spi ’m eus e talc'ho va yec'hed betek Z… A du ’rall pa zegouezhin en tu all, e klevin gant Roparz Hemon : « Me, da nebeutañ, zo aet betek penn Geriadur Istorel ar Brezhoneg ! Ha n'out ket bet gouest d'ober eveldon ? »\n(Guy Étienne, 19 Eost 2014)\nGoude 60 vloaz a labour tenn evit reiñ un dazont d’ar brezhoneg eo aet Guy Étienne da anaon d’ar 6 Genver 2015.\nEdo oc’h echuiñ rann 9 Geriadur ar Vezekniezh pa ’z eo klañvet. Chomet e oa digor e urzhiataer war ur bajenn eus al levrenn-mañ pa ’z eo bet klañvdiet en ospital Kemper. O tistreiñ d’e di e Kastellin d’an 2 Genver en doa spi da beurechuiñ unan eus e oberennoù meur : Geriadur ar Vezekniezh.\nAl levrenn-mañ zo bet prientet d’an embann gant laz Preder.\nKendalc’het e vo da embann ar rannoù diwezhañ, eus Polyviscéral da Zymotique, o soliañ war an dielloù en deus lezet.\nRann 10 Polyviscéral – Récepteur\nAl levr : 2017-4, 280 p., 15,5 x 22 cm, ISBN : 978-2-901383-84-0\nE kentskrid Rann 1 Geriadur ar Vezekniezh e skrive Guy ÉTIENNE kement-mañ :\n“Un atersig da glozañ ar c’hentskrid-mañ : o vezañ ma ’z eo nes da vann an debegezh ma welin embannet Rann diwezhañ Geriadur ar Vezekniezh, pe debegezh zo ma ve sammet ar bec’h gant chougoù yaouank?"\nDek vloaz diwezhatoc’h e c’hellomp respont ned eo ket ken yaouank-se choug Yann-Baol An NOALLEG, hogen sammet eo bet ar bec’h ha mennet eo an aozour-se da bengenniñ oberenn e geneil aet da anaon. Ar vadelezh he deus bet an Itron Gizella ÉTIENNE da lakaat en e gerz pemp klenkell — betek zygot- —, ma kaver un nebeut notennoù skrivet gant ur skriverez ha gant an dorn, eleze kent amzer arver an urzhiataerioù, gant koskor Preder da nebeutañ.\nDav teurel evezh avat, rak kalzik a frazennoù, a c’herioù zo bet dilezet ha kemmet da heul gant Guy ÉTIENNE ha gwell en deus kavet aozour ar Rann 10 soliañ war an nav Rann embannet betek bremañ.\nHag eñ ijinour war ar Gimiezh ha kelenner Jedoniezh, Yann-Baol An NOALLEG ned eo ket arbennikaet war ar Vezekniezh ha furoc’h en deus kavet reiñ da lenn ar Rann 10 d’ur mezeg. Hogen ouzhpenn 40 vloaz a eskemmoù etre kentrader ha kendalc’her Geriadur ar vezekniezh (sl. ar steudad LAVAR) o deus kevaraezet aozour ar Rann 10 bezañ e-tailh da “sammañ ar bec’h war e choug".\nRann 11 Récepteur – Spectrine\nAl levr : 2020-4, 296 p., 15,5 x 22 cm, ISBN : 978-2-901383-87-1\nSetu 11vet Rann Geriadur ar Vezekniezh, o tont er-maez tri bloaz war-lerc’h an 10vet Rann. Dre genderc’hel labour Guy ÉTIENNE e tiskouez Yann-Baol AN NOALLEG en deus ar brezhoneg tizhet ul live geriadurel kevaraezus da sevel oberennoù e diskiblezhioù ken arbennikaet hag ar Vezekniezh, hep bezañ mezeg e unan. An un stadadenn a oa bet graet a-gent evit ar Gimiezh, pa weler ez eus bremañ tud varrek da embann labourioù war an diskiblezh-se, er yezh resis diazezet gant aozer al levr-mañ. Hep ket a var e welimp kent pell ivez, muioc’h- mui, pennadoù a-zivout kraf pe graf a Vezekniezh, en ur yezh ken resis all. Tu zo enta da lavarout ez eo “saveteet” ar brezhoneg : Preder en deus kendaolet da grouiñ ar binvioù rekis da genderc’hel gant herouezadur hon yezh ha, nep piv bennak a gemer ar boan d’emstummañ en un doare sirius dre harpañ war steudad al Lavaroù, war ar geriadurioù arbennikaet embannet gant Preder, ha levrioù all ivez, zo e-tailh da grouiñ oberennoù kevatal evit arbennigiezhoù all.\nHogen gant an dud emañ an dalc’h. Neoazh, fiziañs a c’haller kaout pa weler ar preder a vez kemeret gant dazont ar vro. Teñval an dremmwel koulskoude ha nerzhoù kontrol a weler o krozal c’hoazh. Er blegenn arvarus ma emaomp, emañ retoc’h eget biskoazh emstummañ war a bep seurt danvezioù, ha krouiñ ar sternioù a gemero e karg an ensavadurioù a vo diziouerus evit derc’hel ar vro en he flom.\nRann 12 Spectrographie – Tuberculine\nAl levr : 2021, 296 p., 15,5 x 22 cm, ISBN : 978-2-901383-89-5\nSetu 12vet Rann Geriadur ar Vezekniezh, pengennet en amveziadoù iskis ha digunvez. Aozer ar Rann-mañ en deus stadet diouzhtu ne oa ket anv eus koronaviruz er Rannoù kent. Ha padal emañ an enmoned Coronavirus en embannadur 1985 ar Garnier-Delamare hag er Flammarion 1975 e kaver ivez Coronaviridæ, ur seurtad viruz RNA kiriek da “frifoioù ha fric’hargadennfoioù an oadourion yaouank”. Tra ken. N’eo ket al lec’h amañ da zezrannañ an darvoudoù, hogen diaes e vo gwelout un nebeut aozadurioù yec’hed er par bedel, europat pe riezel, en hevelep doare hag a-raok. Heñveldra, an holl gwitibunan o devo klevet komz eus divoudoù o tennañ d’ar Vezekniezh, ar viruzoù, ar vaksinoù, an RNA kannad, an hangae, h.a. A zo muioc’h : ar c’hudennoù yec’hedel o deus kemeret ul lec’h gourfouezus e leviadurezh ar Stadoù, bennozh d’an araez gweredus meurbet a zo aon an dud rak ar c’hleñved, ha rak ar pezh a zo finvez diwezhañ mab-den.\nAn oberenn, boulc’het 17 vloaz ’zo gant Guy ÉTIENNE ha kendalc’het gant Yann-Baol An NOALLEG, a gemer neuze ul liv hag ur pouez nevez gant an darvoudoù. E teu enta da vezañ ur benveg a gevaraez meizañ pezh a hañval bezañ degaset gant an tonkad. Hep ket a var e vo dav klokaat eil maladur Geriadur ar Vezekniezh. Gortozomp, avat, ma tremeno an amzer war-benn dilavañ lanv an darvoudoù liesseurt.\nUr spi hon eus : lakaat galvedigezhioù da sevel er yaouankiz evit ma teufe ar Vrezhoned da emouestlañ en un diskiblezh a oa un arbennigiezh uhel pleustret gant hon diagentidi. Ra savo mezeion, enklaskerion war a bep seurt diskiblezhioù, sed ar pal a vukomp outañ a-zevri.\nRann 13 Tuberculisation – Zymotique\nAl levr : 2022, 15,5 x 22 cm\nGant ar rann-mañ e pengennomp un hir a drevell boulc’het ouzhpenn un hanter gantved ’zo gant Guy Étienne, pa oa c’hoazh studier, ha kendalc’het gant Yann-Baol an Noalleg goude marv e geneil d’ar 6 Genver 2015.


’N ur gemer ar vicher (1) | Daskor\nSede tacens, et intra in tenebras, filia Chaldæorum, quia non vocaberis ultra domina regnorum… Venient tibi duo haec subito in die una : sterilitas et viduitas… Veniet super te repente miseria quam nescies. »\n(Is., XLVII, 1,3,5,9,11)\n27 Eost 1915\nLamet hon eus eus ar Bourget da greiznoz. War-dro pemp eur e tihunomp e Pierrefonds (Oise). Hag hir pe berr e oa an hent, n’ouzomp ket.\nUr bannig dour war ma daoulagad, hag e sellan tro-ha-tro deomp.\nRoud ebet n’en deus c’hoazh eus an heol, daousto dezhañ bout dihun un hanter-eur en hor raok. Ar c’hentañ tra a welan a zo kastell Pierrefonds, a sav e dourioù e-mesk al lugenn, ’vel ur gweledigezh eus an oadoù marv. A bep tu dezhañ, koadeier ha koadeier en em led[a], soublet el lugenn ’int ivez. Na dousat eo ar beure-mañ…\nHag e soñjan emañ ’vit miriñ da vibion hor mibion dremmweloù ’vel hennezh ez eomp-ni du-mañ davet ar glav-plom, ’vit an douar, ’vit ar gwez, ’vit ar c’hastell. Douster beureoù Frañs an hini eo a zifennomp pep beure eus ar brezel-mañ. Rak disevenidi ar vro-boch ne oufent ket ober gante : war ar c’hastell diskaret buan, un « uzin » bennak a aozfent ; hag ar c’hoad-mañ roet deomp gant Doue ne vefe mui klevet a-barzh ’met trouz gouez rodoù pe morzhol, e-lec’h kan’enn an evned benniget. Soudard ma bro, n’ouzez ket pegen bras ’out : kann a rez ’vit miriñ diouzh ar C’hened a vervel.\nMet n’en deo ket ’vit prederiat war gastell pe koadeg ez omp amañ. Ha ni en hent.\nP’en deuit war hentoù ar brezel da glask ar rejimant ez oc’h bet kaset davetañ, ar c’hentañ tra a gavit en arbenn deoc’h a zo ar c’hirri. E ti-gar Pierrefonds ur c’harr bihan a daolomp hor pakoù a-barzh. Mont a reomp war droad da Rethondes, ar c’harr diaraok deomp. Iskis eo hon tremenadeg : un douzeniad kaderion o vont war-lerc’h ur c’harr goloet. Heñvel eo ganeomp bout oc’h ambroug ur marv. C’hoarzhin a reomp war ar mennozh-mañ…\nHa newazh emañ gwir marse. Marse ez oa e gwirio-ez un interamant e oan a-barzh ar beure-hont, hag e heulien, hep kompren, kelan ma amzer gent, arc’h ur yaouan-kiz tonket dezhi gant Doue chomel er c’hoadegi tost da Compiègne da c’hortoz diwezh ar Varn-Veur. – Doue a oar. E ivoull santel ra vo graet !\nKentizh lamet a Bierrefonds, mouezh ar c’hanolioù a glevomp. Bremañ e kerzhimp war ar c’hanol, ’vel ar Rouanez war ar Sterenn.\nKemeret em eus e Rethondes kirri-rejimant an 318vet a glasken. Gante e tapan Choisy-au-Bac.\nMerennet deomp, ha merennet mat, ur c’harr arall a bignan a-barzh. Hennezh a’m c’haso betek al linenn-tan, a-dreuz da Goadeg-an-Aer ha da Goad Sant-Mard.\nE koad Sant Mard emañ rann-linenn ma rejimant. Ar c’horonal, a zo e vurev en ur c’hozh tamm koumanant, a’m stag[a] diouzh an 20vet kompagnunezh.\nAn 20vet kompagnunezh a zo el linenn gentañ. Un den da’m ambroug hag ez an daveti.\nEmañ teir eur.\nUn tammig war-lerc’h e klevan ’vit ar wech gentañ a-us da’m fenn c’hwitelladenn ar boledoù. Kouezhiñ a reont mat war-dreñv deomp, nikun war hor c’hleuz-ni. Ha ne bad ket pell ar grogad. Koaniañ a reomp e peoc’h hag ez an da gousket goude, rak skuizh ’on. Div nozvezh zo n’em eus ket serret ma daoulagad kerkoulz lâret.\n’Vel mestr ur rann215 ul lojig bihan em eus ’vidon ma-unan. « Gourbi » a reer anezhañ e galleg…, en arabeg ivez. Kariñ a ran ma lojig-douar. Ur gwele-kamp, un tamm plankenn da zerc’hel lec’h an daol, ur gador plouz deut eus un ti bennak, setu ma glouestroù. Eürus ’on aze ’vel en ur palez.\n…A-beban e teuont din, ar soñjoù ez on en un taol gronnet dezhe, a ma ijin-spered hepken, pe a sol ar bezioù yen-skorn a gousk enne ludu a Gourdadoù ? Heñvel eo ganin ne ran ’met kenderc’hel diouzh ur vuhez deraouet pell-zo. Gwele, taol, karter-noz, betek ar bara poazhet ’vit padiñ, pep tra a anavan, koun em eus a bep tra… Marse… unan bennak a ma zadoù a zo bet kadour ’veldon, marse, hag emañ e ene a zihun em ene…\nN’en deus ket d’ober da doullaat ken don en amzer. Mab ur moraer ’on ; martolod ha kadour zo breudeur a vicher. Ar c’hounioù a za din henoazh a zo re ar mizioù tremenet din war hentoù dispar an Atlanteg, p’en daen gant bagoù paour ma bro da valeiñ ma glac’har dre ar mor. Trouzioù ar mor, trouzioù ar brezel ! Hag ar stered, en noz, a luc’h ur seurt war un argoll. An hevelep kanennoù a c’hellan ober gante, hag e rin, rak setu int, goustad, goustad, o pignat a sol ma c’halon, ar pozioù a vourremp diouzh o lâret en nozioù-hont eus an hañv, e-pad ma c’hoarie ar pesked a bep tu d’ar vag, er mor lampr, – gwerzenn an Den da garter :\nSonet eo hanternoz, huchet zo : Da garter !\nHuchet zo : Da garter !\nDeomp-ni bremañ war ’r pont da basiñ peder eur216.\n…An amzer a zo kaer, ar mor hep houlennoù,\nHa ni war an dañjer a savo kastelloù.\nOber kastelloù Spagn hep biskoazh o gwelet,\nA vo pare da gouezh kentizh ’vel bout savet.\nNe vern ket. Greomp atav. An amzer a baso\nHa ’vel ur redadenn an noz a dremeno.\nSetu deut ar momant da gaoliat war ’r pont :\nDeomp bremañ a spered d’ar gaezh broig vreton.\nDaousto deomp bout ken pell, me ’gav g’nin he gwelet\n’Vel pa v’femp o pesiñ ’n He C’hourev217 benniget…»\n216 W ér\n217Coureaux, gwazh-vor etre Enez Groez hag an douar-bras.\nLiens transversaux de livre pour ’N ur gemer ar vicher (1)\n‹ War hentoù ar brezel\n’N ur gemer ar vicher (2) ›


Pajenn:Morvan - Buez ar Zent, 1894.djvu/537 - Wikimammenn\nPajenn:Morvan - Buez ar Zent, 1894.djvu/537\n1 a Eost\nsant per er chadennou\na ioa dimezet e Rom d’ann impalaer Valantinian. He merc’h o veza diskouezet d’ar pab ar jadenn e devoa resevet, ar pab a ziskouezaz d’ezhi d’he dro eur jadenn all hag a ioa ken din a henor ; rak gant ar jadenn all-ma oa bet ive liammet sant Per keit ha m’oa bet er prizoun e Rom araok beza koundaonet d’ar maro.\nSant Per a ioa kousket c’houek pa deuaz ann eal d’he zihuna enn he brizoun, petra bennag ma tlie beza lakeat d’ar maro antronoz. Mes he goustians ne rebeche netra d’ezhan hag he holl fizians a ioa e Doue; rak-se n’en doa ket aoun rak ar maro. Mar karfac’h poania da veva bepred e gras Doue hag en em abandouni a greiz kaloun etre daouarn he Brovidans, e ve eaz d’ehoc’h ive kousket ato dizoursi ; rak petra c’hellfe neuze ober aoun d’ehoc’h ?\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/537&oldid=137756 »


Pedro Iañ Kastilha - Wikipedia\nUr bajenn disheñvelout Pedro de Castilla zo ivez.\nPedro Iañ Kastilha (Burgos, 1334-1369 Montiel), lesanvet el Cruel gant e enebourien, hag el Justo pe el Justiciero gant e harperien, a voe roue Kastilha ha roue León war-lerc'h e dad adalek 1350 betek e varv, lazhet gant e hantervreur, ha diwezhañ roue eus tiegezh Bourgogn.\nDelwenn Pedro Iañ.\nHervez ar c'hanseller ha kroniker Pero López de Ayala, e oa morlivet e zremm, glas e lagad, ha melen e vlev. Bras e oa (1.83 m) ha kreñv. Kustum e oa da labourat kalz, ha nay e oa gant ar merc'hed. Desket mat e oa, gwareziñ a rae an arzoù, hag en e yaouankiz e prizie sonerezh ha barzhoniezh.\nDont a ra e lesanv el Cruel eus ar roll hir a zroulazhoù gourc'hemennet gantañ pa en doe da stourm ouzh emsavadegoù ha da ren brezelioù e-pad e 19 vloaz ren. Ma voe kriz ouzh an uhelidi ne voe ket kement ouzh pobl Kastilha. Gwareziñ a reas yuzevien ha muzulmaned e rouantelezh. Brudetoc'h eo al lesanv roet gant e enebourien avat dre ma voe trec'h o c'hostezenn bolitikel. Bec'h en doe dreist-holl gant e hantervreur Enrique hag abalamour-da se e krogas etrezo Kentañ brezel-diabarzh Kastilha, a echuas pa voe lazhet Pedro gant Enrique.\n1.2 Derou e ren\n3 Cortes Valladolid\n4 Derou an emsavadeg\n5 Distroadet Alburquerque\n7 Eured nevez\n8.1.1 María de Padilla\n8.2 Blanca de Borbón\n8.3 Juana de Castro\n8.4 María González de Hinestrosa\nGanet e oa e tour manati Santa María la Real de Las Huelgas, en kêr Burgos. Mab e oa da Alfonso XI (1311–1350) ha da Maria Portugal (1313–1357). E vamm a oa merc'h da Afonso IV, roue Portugal, ha hi eo "A fermosíssima Maria" (Maria kaer-meurbet) er varzhoneg Os Lusíadas gant Luís de Camões. Ganti e voe savet en alcázar Sevilla, pa veze e dad o vevañ gant e serc'h Leonor Núñez de Guzmán. Desket e voe gant ar Portugalad Juan Alfonso de Alburquerque.\nEn 1335, pa ne oa ket bloaz c'hoazh, e voe kaset kannaded saoz d'e dad Alfonso IX gant ar roue saoz Edouarzh III da ginnig e verc'h Isabel da zimeziñ da Bedro. Re abred e kavas Alfonso ar c'hinnig, hag unan all a voe graet seizh vloaz goude, e 1342, da ginnig ur verc'h all, Joan. Kement-se ne oa nemet derou an emell a raio Pedro diwezhatoc'h er brezel kant vloaz, etre Saoz ha Gall.\nDerou e renAozañ\nD'ar 26 a viz Meurzh 1350, e varvas Alfonso XI gant ar vosenn pa oa o lakaat seziz war Gibraltar. Neuze e voe anvet e vab Pedro da roue Kastilha ha León? e Sevilla, pa n'en doa ket tapet e seitek vloaz c'hoazh. Bec'h a savas etre ar c'hostezennoù a bep seurt a oa en-dro d'ar galloud: ar vugale en doa bet ar roue Alfonso XI gant Leonor de Guzmán, infanted Kurunenn Aragon, kendirvi ar roue ha re e vamm, ar rouanez kozh Maria de Portugal.\nDa gentañ edo ar galloud gant kostezenn ar rouanez-vamm ha Juan Alfonso de Alburquerque, kelenner portugalat ar roue yaouank. Hag ar Portugalad, gant aon rak itrikoù serc'h kozh ar roue Alfonso, Leonor de Guzmán, a alias ar roue Pedro da vac'hañ e vreudeur, ar c'hont Enrique de Trastámara ha Mestr Meur Urzh Santiago Fadrique Alfonso de Castilla, ar pezh a reas d'ar re-se fuloriñ hag emsevel. Koulskoude e voe pardonet gant ar roue nevez, dre ma tostae da Sevilla, d'ar re a oa oc'h ambroug korf e dad ha gant e vamm ez eas d'o arbenn pellik diouzh kêr.\nWar-dro hanter Eost 1350 en em gavas Pedro gwall glañv. Kaoz a oa eus lakaat e genderv da roue war e lerc'h, an infant Fernando de Aragón y Castilla, markiz Tortosa, niz da Alfonso XI. Tud all a gave gwell Juan Núñez de Lara, diskennad eus infanted La Cerda dre ar baotred, petra bennak m'o devoa embannet dilezel o gwirioù evit kaout domanioù bras en o lec'h, en amzer tad-kozh Pedro, Fernando IV Kastilha. Digleñvel a eure ar roue yaouank avat, ma voe savet ar seziz diwar Gibraltar hag ehanet ar brezel ouzh Al-Andalus. Chom a reas Pedro en Sevilla da beurbareañ betek derou 1351.\nEn 1351 e oa rouantelezhioù Bro-C'hall ha Kastilha en sell da zimeziñ ar priñs Pedro gant Blanche de Navarre, intañvez ar roue gall Fulup VI, met n'eas ket an dimeziñ da benn-vat rak ne felle ket d'an intañvez addimeziñ : « ne addimez ket rouanezed Bro-C'hall », emezi. Bloaz goude e voe graet emglev gant Bro-Saoz evit e zimeziñ d'ar briñsez Janed, merc'h da Edward III, roue Bro-Saoz ; war he hent da Gastilha avat e treuzas kêrioù ma rene ar vosenn, en desped d'an dud a lavare dezhi tremen e-biou. Ma tapas Joan ar vosenn ha ma varvas da-heul.\nMa oa klask war un eured gant infant Kastilha ne oa mann nemet abalamour da listri niverus rouantelezh Kastilha a c'halle reiñ an tu kreñvañ war vor d'ar roue gall ha saoz a felle dezho ren war doureier Mor Breizh.\nAr roue, goude, a heskinas Nuño Díaz de Haro, ur bugel tri bloaz, mab da Juan Núñez de Lara hogen marvet e dad, evit tennañ digantañ aotrouniezh Bizkaia. Ne deuas ket a-benn da gregiñ ennañ met kemer a reas douaroù Las Encartaciones, aloubet gant Fernán Pérez de Ayala, tad ar c'hronikour Pero López de Ayala.\nMervel a reas Nuño Díaz de Haro ur pennadig goude. Juana de Lara hag Isabel, div c'hoar ar bugelig, a voe droukroet da Bedro. Bizkaia, Lerma ha Lara, ha kêrioù ha kastilli all, a voe staget ouzh domani ar roue. Dimeziñ a reas Juana da hantervreur bastard Pedro, Tello de Castilla, hag Isabel d'an infant Juan de Aragón y Castilla (1330–1358), kenderv d'ar roue Pedro, ha breur yaouank d'an infant Fernando de Aragón.\nFernando a voe drouklazhet un toullad bloavezhioù goude, war urzh Pedro IV Aragón. Juana hag Isabel Núñez de Lara, an infant Juan de Aragón ha mamm an infanted aragonat Juan ha Fernando, ha moereb da Pedro Iañ, a voe drouklazhet mare pe vare dre urzh Pedro Iañ Kastilha. Piv a dennas gounid eus an torfedoù-se, nemet mab bastard ar roue Alfonso, an hini a vo Enrique II Kastilha, a en em gave en hevelep lec'h eus Aragón ma voe drouklazhet an infant Fernando ha breur Enrique, Tello de Castilla, aotrou kenseurt Bizkaia, a guzhas drouklazh e bried Juana de Lara, itron Bizkaia, diwar zorn Pedro.\nEn hañvezh 1353 e voe rediet Pedro, gant e vamm hag an uhelidi, da zimeziñ da Blanche Bourbon. Evit dimeziñ avat en devoa ranket nac'h bezañ dimezet da María. Tostik kenkent ha dimezet e tilezas Blanche da vont da adkavout María, ha pevar bugel en doe ganti. Krediñ a c'haller e oa bet dimezet ivez d'un itron eus Tiegezh Castro, ha honnezh he doe ur mab (a varvas en-bugel, goude marv Pedro), ha neuze e kuitaas anezhi.\nE 1361 e varvas Blanche e Medina Sidonia. Lazhet e voe gant Pedro, hervez ar vojenn: hervez lod e voe kontammet, hervez lod all e voe tennet warni gant ur wareg.\nWar-dro 1351 e tegemeras en Burgos Carlos II Navarra, lesanvet el Malo, ha profañ a reas dezhañ kezeg ha bravigoù. Goude-se ez eas da Valladolid da lidañ Cortes a oa bet galvet gant e gelenner Juan Alfonso de Alburquerque, hag eno e lavaras :\nEvit ar justis eo e vev hag e ren ar rouaned ha priñsed, hag ar justis eo a rankont diwall ha ganti eo e rankont gouarn o fobloù, é gobernar los sus pueblos.\nPadout a reas Cortes Valladolid adal diskar-amzer 1351 betek nevezamzer 1352, ha chom a reas ar roue da gemer perzh betek hanter Meurzh 1352.\nCon todo ello ec'h embannas ar roue e oa a-du gant ar c'hêrioù, pezh a voe komprenet gant an uhelidi evel un arsailh ouzh o dreistgwirioù, ma kreskas o droukrañs ouzh ar roue.\nKuitaat a eure Valladolid e dibenn Meurzh 1352, da vont da Ciudad Rodrigo d'en em gavout gant e dad-kozh, tad e vamm, roue Portugal, Afonso IV, a roas kuzulioù fur dezhañ en e c'houarnamant, oc'h erbediñ anezhañ da vevaén e peoc'h gant e vreudeur.\nDerou an emsavadegAozañ\nPoltred Pedro Iañ el levr Retratos de los reyes de España, en 1788\nGoude an emgav gant Afonso IV, roue Portugal, ez eas Pedro da Andalouzía da stourm ouzh Alfonso Fernández Coronel, a oa en em savet en Aguilar, met ret e voe dezhañ leuskel tud all da ren ar brezel-se rak en hanternoz e vreur Enrique o kreñvaat e zifennoù en Asturiez. Ne voe ket pell evit ober d'e vreur plegañ dezhañ, hag hennezh neuze da ziskouez morc'hed bras. Ken prim all e tic'hoantas e vreur all Tello d'en em sevel. Ma c'hallas distreiñ da Andalouzia ken sioul ha tra, en 1353, da lakaat Fernández Coronel d'ar marv.\nEn amzer-se dija e oa serc'heg da María de Padilla. Goude erruet e Valladolid e zanvez-pried, Blanca de Borbón, e timezas dezhi d'an 3 a viz Gouhere 1353, dre abeg a Stad. Hogen kuitaat a reas Blanca a-benn daou zevezh, war zigarez ma ne oa ket paeet gant Bro-C'hall an argouroù, ha gourc'hemenn a reas he serriñ en Sigüenza ha goude en Alcázar Toledo; diwar-se ez eas da fall an darempredoù gant Bro-C'hall, kouezhañ a reas Alburquerque hag emsavadeg a voe en Toledo da gentañ, hag e meur a gêr all buan a-walc'h .\nEn 1354, ha goude an emsavadeg, e tennas e garg digant an alguacil mayor, hag an holl re a oa bet roet kargoù dezho gant Alburquerque, hag en o lec'h e lakaas tud eus tiegezh Padilla, e vignoned nevez. Terriñ a eure Juan Núñez de Prado eus e garg a Vestr Urzh Calatrava, ha reiñ mestroniezh an Urzh da Diego García de Padilla, breur María, ha hennezh a lakeas e ziaraogad d'ar marv en kastell Maqueda, a oa d'an Urzh, labour kaset da benn gant daouarn Diego López de Porras.\nE 1353 e timezas e kuzh da María de Padilla. Ha María d'e dreiñ a-enep Alburquerque.\nMont a reas lez Portugal neuze da Estremoz, ha ganti edo Juan Alfonso de Alburquerque. Eno en doe kemenn eus Enrique ha Fadrique, a oa bet lakaet gant o breur da zifenn an harzoù, hag int da ginnig emglev da Juan Alfonso de Alburquerque, diwar-goust Pedro, gant frouezh da rannañ etrezo o-zri. Bodadeg a voe en Elvas ha Badajoz, y tan avanzados iban los tratos, que apresaron a Juan García de Villagera, met hennezh a deuas a-benn da dec'hel kuit, ha da gas keloù d'e aotrou diwar-benn an irienn.\nHervez an emglev e ranke Kurunenn Castilla mont gant an infant Pedro, mab da roue Portugal, dre ma oa mab-bihan da Sancho IV de Castilla en lugar de para Fernando de Aragón, kenderv da Pedro Iañ Kastilha. Keloù a voe kaset d'an infant portugalat gant Alvar Pérez de Castro, breur d'ar briñsez illur Inés de Castro,\nPenn ar roue Pedro Iañ en karter La Alfalfa de Sevilla, pezh eus dibenn ar XVIvet pe derou ar XVII kantved, lakaet e-lec'h un delwennig all d'ar roue, a oa bet lakaet eno goude ur gann ma voe lazhet gant Pedro Iañ un den eus an tiegezh Guzmán a oa a-du gant Enrique de Trastámara An delwenn orin a c'haller gwelout en ti Casa de Pilatos e Sevilla..\nPenn ar roue Don Pedro, e maen, a oa bet lakaet da gentañ en karter la Alfafa hag a zo bremañ en palez duged Medinaceli e Sevilla, anavezet evel Casa de Pilatos.\nBetek ar pab Inosant VI a glevas, en Avignon, pegen reuzeudik e oa stad ar rouanez kenseurt Blanca de Borbón, c'hoar da rouanez kenseurt Bro-C'hall, Janed Bourbon, deuet eus ti he zad Pêr Iañ Bourbon hep an argouroù en arc'hant gouestlet er marc'had graet a-raok an eured. A-benn ar fin ec'h asantas ar roue tremen daou zevezh ouzhpenn en Valladolid gant Blanca.\nda Blanca de Borbón,\nMaría de PadillaAozañ\nGant María de Padilla en doe pevar bugel:\nBeatriz (1353-1369), a dlee ren war lerc'h he zad, nemet mervel a reas er memes bloaz eveltañ;\nConstanza (1354-1394), pried d'ar priñs saoz John of Ghent, Dug Lancaster ha mab da Edouarzh III, ha mamm da Catalina, a zimezas da Enrique III Kastilha.\nIsabel (Tordesillas,Patrom:Harvnp 1355-1392), a zimezas da Edmundo, dug York ha mab da Edouarzh III.\nAlfonso (Tordesillas,Patrom:Harvnp 1359-1362).\nBlanca de BorbónAozañ\nBugel ebet n'en doe gant Blanca de Borbón.\nJuana de CastroAozañ\nGant Juana de Castro, en doe ur mab :\nJuan Kastilha (1355-1405) (1355-1405), a zimezas da Elvira de Eril y Falces. beziet e voe e-kichen e dad kev-bez Chapel ar Rouaned en Iliz-veur Sevilla.\nMaría González de HinestrosaAozañ\nRomancero del rey Don Pedro, dastumad barzhonegoù ( XV-XVII).\nFrancisco de Castilla Theorica de virtudes en coplas, en 1517.\nEl Infanzón de Illescas, komedienn gant Lope de Vega, pe Tirso de Molina.\nCierto por lo dudoso (1620-24), Los Ramírez de Arellano, La niña de plata, La noche de San Juan, komediennoù gant Lope de Vega.\nLazhet e voe gant e hantervreur, Enrique II Kastilha.\nAdtapet diwar « https://br.wikipedia.org/w/index.php?title=Pedro_Iañ_Kastilha&oldid=1977103 »


Dougen a ra klemm tolpad gwened a-enep Ai'ta!\nCommuniqué de presse de Ai'ta ! Bro Gwened\nPublié le 9/04/15 21:54 -- mis à jour le 00/00/00 00:00\nÉ paouez teskiñ emaomp eo bet galvet ur stourmer a strollad Ai'ta! Bro Gwened da vonte da archerdi Teiz. Douget eo bet klemm get Tolpad Gwened da heul an divountadeg en un doare arouezel ag al lizherennoù plastik «Base Nautique de la Pointe du Bill Vannes Agglo» a oa bet staget doc'h talbenn kreizenn bageal Sine goude ma oa bet adnevesaet. Rentet e oa bet doc'htu al lizherennoù-se dre golisimo get ul lizher displegiñ.\nSavet e oa bet an oberenn-se e keñver 47° MERDEIN, framm nevez Tolpad Gwened hag a vod kreizennoù bageal an tolpad kêrioù, evit diskleriiñ ur wezh oc'hhpenn ne vez ket doujet ouzh ar garta « Ya d'ar Brezhoneg » bet sinet e 2010 get Tolpad Gwened. Raktreset e oa bet dre ar garta « dibab ur panellerezh divyezhek bep tro ma vez staliet panelloù nevez » koulskoude.\nÀr ar memes-tro hon doa kaset e miz Eost 2014 ul lizher digor da bep kuzulier kumuniezh evit roiñ-soñj dezhe ag an doare zister ma 'z eo aet àr-raok ar Brezhoneg e Tolpad Gwened.\nSeul souezhetoc'h omp e oa bet douget klemm dre m'hon doa kejet d'an 18 a viz Meurzh paset get Ao. Gabriel SAUVET, ar c'huzulier kumuniezh e-karg ag ar sevenadur Breizh, ha get Ao. David KERLEDANT, e-karg ag an diorren sevenadurel ha sportel e tolpad Gwened (goude ma oa bet goulennet un emgav e miz Gouel Mikael) ha n'eo ket bet meneget e-pad an emgav-se ar c'hlemm a zizoloomp hiziv.\nGoulenn a reomp en doser a zo bet reit e vo implijet ur panellerezh divyezhek, dreist-holl er greizenn 47° MERDEIN, evit doujiñ doc'h an engouestloù kemeret get Tolpad Gwened e 2010. Goulenn a reomp ivez e vo kinnigfe er c'hreizennoù bageal oberezhioù e Brezhoneg evit ar skolidi ha stajoù bageal e Brezhoneg evit merdeiñ er Mor Bihan. Moian 'vehe diorren ar raktres-se asambles get Park Naturel Rannvroel ar Mor Bihan dre 'm en deus raktreset an aozadur en he garta e lakeh àr well ar Brezhoneg.\nDiskuliiñ a reomp neuze pilpouzerezh Tolpad Gwened e-keñver ar Brezhoneg ha gortoz a reomp e tehe da wir an engouestloù kemeret.\nToud an doareoù, lizhiri kaset gant Ai'ta! hag an doser roet da Dolpad Gwened a zo en-linenn àr hor lec'hien\nSevel klemm ha n'eo ket dougen klemm. Kalon vat da Ai'ta bepred, dre chañs ez eus eus outo, n'eo ket war Kevre Breizh e c'hallomp kontañ...


Pajenn:Herri - Skrituriou sakr - Exod, 1861.djvu/14 - Wikimammenn\nPajenn:Herri - Skrituriou sakr - Exod, 1861.djvu/14\nhag henaoured Israël beteg roue ann Ejipt, hac e leverot d’ezhan : Ann Aotrou, Doue ann Hebreed, en deuz hor galvet : mont a raimp hed tri dervez kerzed ebarz er gouelec’h evit ober eur zakrifis d’ann Aotrou hon Doue.\n19. Mes gouzout a rann penaoz roue ann Ejipt n’ho lezo ket da vont kuit, nemet forset e ve gant eunn dourn nerzuz.\n20. Astenn a rinn eta va dourn, ha skei a rinn var ann Ejipt dre ann holl vurzudou a dlean ober enn ho c’hreiz, ha goudeze e lezo ac’hanoc’h da vont kuit.\n21. Hag ober a rinn ma kavo ar bobl-ma trugarez dirag ann Ejipsianed, ha pa’z eot kuit, n’ez eot ket ho taouarn goullo.\n22. Mes ar vaouez a c’houlenno digant he amezeghez ha digant he hostizez listri arc’hant ha re aour, ha dillad : hag ho lakaat a reot var ghein ho paotred hag ho merc’hed, hag e tibourc’hot ann Ejipt.\n℣ 1. Menez Horeb ha menez Sinaï a zo daou benn euz ar memes menez ; ha chetu perag e veleur ebarz er Skritur e roaz Doue he lezen d’ar bobl, guech var venez Sinaï, gueach var venez Horeb ; enn-deeun ne d-int nemet ar memes menez. Menez Doue a rear anezhan, dre ma en deuz ann Aotrou Doue en em roet da anaout eno e meur a apparition ha dre eunn niver braz a viraklou, pere ho deuz\ndiskouezet d’ann dud he c’hloar, he c’halloud hag he vadelez.\n↑ Henaoured Israël. Da lavarout eo, ar re gosa etouez pobl Israël.\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/14&oldid=114941 »\nKemmoù diwezhañ degaset d'ar bajenn-mañ d'an 4 Ebr 2018, da 16:50.


Endeis - Wikipedia\nAr skoer-disk, delwenn e Kopenhagen.\nEndeis a oa gwreg ar roue Aiakos ha mamm Telamon ha Peleüs.\n1 He zad\nHe zad[kemmañ | kemmañ ar vammenn]\nMerc'h e oa d'an den-marc'h C'heiron hag an nimfenn C'hariklo hervez ar vojenn. Hervez ur doare all e oa merc'h da Skiron, roue Megara. Neuze eo pe C'hariklo pe ur verc'h da b-Pandion eus Aten an hini e oa he mamm.\nKasoni ruz a vage Endeis ouzh he lezvab Fokos, a oa mab da Aiakos ha d'an Nereidenn Psamathe. Kasoni outañ o devoa ivez he daou vab Telamon ha Peleüs peogwir e oa kreñvoc'h er sportoù. Plouz berr a voe tennet gante da c'houzout piv anezho az aje da lazhañ o lezvreur.\nLazhet e voe Fokos gant unan eus he daou vab, ha kuzhet ar c'horf gante o-daou. Pa voe klevet ar c'heloù gant ar roue e voe harluet an daou vreur.\nApollodoros, Bibliotheke, (III, 12, 6).\nPloutarc'hos , Buhezioù (Theseüs, X).\nM. Grant & J. Hazel, Who's Who in Classical Mythology, David McKay & Co. Inc, 1979\n↑ Greek Mythology Link (Carlos Parada) - Peleus\nAdtapet diwar « https://br.wikipedia.org/w/index.php?title=Endeis&oldid=1990367 »\nKemmoù diwezhañ degaset d'ar bajenn-mañ d'an 3 Mae 2022, da 10:39.


Journal de Renaud Camus, dimanche 26 janvier 1986\ncréée le vendredi 3 octobre 2014, 15 h 59\nmodifiée le lundi 12 octobre 2015, 23 h 51Dimanche 26 janvier 1986, 2 heures de l’après-midi. Décidément, c’est presque impossible. Si par miracle on parvient à traverser la première couche de difficultés, ~~~~~~~ ~~~ ~~~ ~~~~~~~, ~~~ ~~’~~~ ~~~~~~~~~ ~~ ~~~~~~~~~~~ ~~~~~~~’~~~, ~~~ ~~~ ~~~~~ ~~~’~~~~~~~~ à la seconde, ~~~~~~ ~~~~ ~~~~~~~~~ ~~~~~~~~ ~~~ ~~~~~~~~. ~~~ ~~ ~~ ~~~~~ ~~~~~~~~ ~~~~ ~~~~~~~~ ~~~~~~~~~~~~~ ~~~ ~~’~~~~~~~~ ~~~~~~~~, ~~~ ~~~~~ “~~’~~~~ ~~~ ~~~~~~~~~ ~~~~~ ~~~~ ~~~ ~~~~~~~ ~~~~ ami, etc.”, relevés ~~~~ ~~~ ~~~~~~~~ ~~~~ ~~~~~~~~~~ ~~~~~~~ ~~~~~~~~~~. ~~~~~ ~~~ ~~ ~~ ~~~~~~~~~~~ ~~’~~~~~~~~~~~~~ ~~~~~~~~~ ~~~~ “~~~~~~~~~~~~ ~~ ~~~~~~~~”, ~~~~ ~~~~~ ~~~ ~~~~~, ~~~~~ ~~~~~~~~~ ~~~~~~~~~~, ~~~ ~~’~~~~ même pas aborder. ~~~ ~~~~~~~~~ ~~~ ~~~~~~~~~~~ ~~’~~~~ ~~~~~~~~~~ ~~~~~, ~~~~~ ~~~ ~~~~~~ ~~~~~~~~~~~~ ~~~~~~~~~~ ~~ ~~’~~~~~~, ~~ ~~~~~ ~~~~~~~~~~~~ ~~~~~ : ~~~~~~~~ ~~~~ ~~’~~~~~~~~~~~, ~~~ ~~’~~~ ~~~~~ ~~~~ ~~~~~~~ ~~~ sujet mais, déclinant ~~~~~~ ~~~~~~~~~ ~~~~~~~~~~, ~~~ ~~~ ~~~~~ ~~~~~ ~~~~~ ~~ ~~~~~~~~~~ ~~~~~~~~~ ~~~~ j’étais strano ; ~~’~~~~~~ ~~~~~, ~~’~~~~~~ ~~~ ~~~~~~ ~~~~~~~~~~~-~~~, ~~~~~~~~~~~~~~ ~~ ~~’~~~~~~, ~~’~~~~ ~~ ~~~~ ~~~~~ indifférent.\nCe qui est chaque ~~~~~~~~ ~~~~~~~~~, ~~’~~~~ ~~~~ ~~’~~~~~~~~ ~~~~~~~~~ ~~~~ ~~~~~~~~~ ~~~~~~~~~, ~~~ ~~~~~~ ~~~ ~~~~~, ~~’~~ ~~~~ ~~~ ~~~~~~~~ ~~~~~ ~~~ “~~~~~ ~~ ~~~~~~~~~ ~~~~~~~~”. ~~~ ~~~~~ ~~~~ “~~~~~~~~~~~” — mais ils ~~’~~~ ~~~~~ ~~~~ ~~~~ —, ~~~~ ~~~~~ ~~~~~ ~~~~ ~~~~~~~~~. ~~~~ ~~’~~~~ ~~~~ ~~~ ~~~~~~ ~~~~~~~ ~~~ ~~~~~ ~~~~~~ ~~~~~ ~~~~ ~~~ ~~~~~~~, ~~~~~~ ~~~~~~~~~ ~~~~~~~~~~ ~~~~~~~~, ~~~ tout cas dans ~~~~ ~~~~~~~~-~~~, ~~~~ ~~’~~~~~~~~~~~~~. ~~’~~~~ ~~~ ~~~’~~~ ~~~~~ ~~’~~~~~~~~ ~~~~~~~~ ~~~ ~~~ ~~~~~ ~~’~~~ ~~~~~~~~ comme Gai Pied, ~~~~~~~ ~~~~ ~~~~~~~~ ~~~~~~~~. ~~~~~ ~~ ~~~~~~~-~~~ un Gai Pied en ~~~~~~~, personne ne l’achèterait, ~~~ ~~~~~ ~~~~ ~~~ ~~~~ ~~~ ~~’~~~~~ : ~~~~~~~~~ ~~~ ~~~~~ ~~~ kiosque !\nLes ~~~~~~~~~ ~~~ ~~~~~~~~ ~~~~ ~~~ ~~~~~~~~ ~~~~ ~~~~~~~~~ ~~~~~~~~~~, ~~~~~ ~~~~~~ ~~~~~~ ~~~~~~~~~ ~~~~~~~~~~~~ ~~~~~~~ de leurs interlocuteurs. ~~~~~~ ~~~~~~~~~~~~ ~~~~ ~~~~~ ~~~~~~~~~ ~~~ ~~~~~~~ ; ~~~~~ ~~~~~ ~~~ ~~~~~ ~~~~~~ ~~~’~~~~. ~~~~~ ~~~~ ~~~~~~~~~~~~~~~~~ ~~~~~~~~ ~~~~~~ ~~~~ ~~~~~~~~~, ~~~~~~ ~~~’~~~~~ ~~~~~~~~, ~~ ~~~~~~~~ ~~~ ~~~~ manifestations, la haine ~~~~~~~~~ ~~~~ ~~~~~~~~~~~~ ~~~~~~~~~ ~~~~~ ~~’~~~~~~~~~~~~~~, ~~~ ~~~~~ ~~~ ~~~~~~ ~~~~ ~~~~~~~. ~~’~~~~~~~~~~~~~~ ~~’~~~~ ~~~~~~~~~~ ~~~~~ ~~~~, ~~ ~~’~~~~~~~~ ~~~~~~~~, ~~~~ ~~~~~~’~~ ~~~ ~~~~~~~ ~~~ ~~~~-~~~~~~ ~~~ situent : au-delà, c’est ~~’~~~~~~~~, ~~~’~~~ ~~~~~~~~ ~~~ ~~~~~ ~~~~~~~~ :\n« Est-ce ~~~’~~~ ~~~ ~~’~~~~ ~~~~ ~~~~~ ~~~~ ~~~~~~~~ part ?\n— ~~~ ~~~ ~~~~~ ~~~~, ~~~ ~~~~~~~, peut-être…\n— Ah ~~~~, ~~~~ ~~~ ~~~ ~~~~~ pas au Hangar, ~~~ déteste… »\nIl ~~~~~~~ ~~~ ~~~~~~~ ~~~ ~~~~~~~ ~~~ ~~~~~~~~~~ ~~~ ~~~~~, ~~~ ~~~ ~~~~~~~~~. ~~~ ~~~~~~~~~ ~~ ~~~~~ ~~~~~~~~~~ ~~~~ ~~’~~~~~~, ~~~~, ~~~ ~~~-~~~~ ~~~ ~~~~~ ~~~~~, aucune importance ; il ~~~~~ ~~ ~~~~~ ~~~~~ ~~~~~~~~~ ~~~~~~~~~~~ ~~~ ~~~~~~~ ~~~’~~~ ~~~~~~~~, ~~~ ~~~~~~~~ ~~’~~~ ~~~~ ~~~~-~~~~~ ~~~-~~~~~~~ ~~~ ça.\nSortant ~~~~~ ~~~~~~~ ~~~~~~~ ~~~ ~~~~~~ ~~~ ~~~~~ ~~~~ ~~~~~~ transtévérien (mais c’était un tras-Tevere lointain, ~~~~ ~~~ “~~~~”), ~~~~~~~~~~~~~ ~~~~~~~~ ~~~~ ~~’~~~~~~, ~~’~~~ ~~~~~ ~~~~ ~~~~~~ ~~~ ~~~~~~ ~~~~~~~~. ~~~ ~~’~~~ ~~~ ~~~~ ~~~~~~~~~~ ~~~ ~~~~~~~~~ ~~~ ~~~~ ~~~~~~~, ~~~, ~~~~ fois de plus, ~~~~~ ~~~~~~~~~~~~~~~ ~~~~~~~. ~~~~~, ~~~~~~~ ~~~~~~~~~, ~~~~~~~~ ~~~~~ ~~~ ~~~~~~~~, ~~’~~~ ~~~~~~~, ~~~~~ ~~~ ~~~~~~~, ~~~~ ~~~ ~~~~~~ ~~~~ ~~~~~~~~ ~~~~~~~-~~~~~~-~~~-~~~-~~~~~~~~~~~~, ~~~ ~~~~~-~~~~~~~, ~~~ ~~~~~~~ ~~~~~~~ ~~~ mon âge, ou ~~~ ~~~~ ~~~~~, ~~~~ ~~’~~~ ~~~~~~~~ ~~~~ ~~~~ ~~~~~~~ : ~~~~~~~ ~~’~~~~~~~~~ ~~~~~~~ ~~~ ~~~~~~~~, ~~~~ excellente scopatta, ~~~~~~ ~~~~ ~~~~~~~~~~ ~~~~~ son Journal, ~~~~~ ~~~~ ~~~~~~~~~~~~~~ ~~~ ~~~~~~~~ ~~~ pose.\nLa partie supérieure ~~~ ~~’~~~~~~~ ~~~ ~~~ ~~~~~~~~~~~~, ~~~~~~~~ ~~’~~ ~~~~~~, ~~’~~ ~~~~ ~~~~~~~~ ~~~~ ~~~~~ ~~~~~ ~~~~, ~~~ ~~~~~~ ~~~~~. ~~~ ~~’~~~ ~~~~, ~~~~ ~~~~~~ ~~~~ ~~~ ~~~~ ~~~~~ étroit. Mais vu ~~~~ ~~~~~~~~~~ ~~~ ~~~~~~ ~~~~~~~~, ~~~~ ~~~~~~ ~~~~~~ ~~~~~~~~, ~~~ ~~~~~~~~~ ~~~~~ ~~~ ~~~~~~~ ~~~~~~~~~. ~~~~~ ~~~~~~ ~~~ ~~~~~~~ ~~’~~~~-~~~~~ ~~~~ ~~~~~ ~~ ~~~~~ ~~~~~~~~~~~~ ~~~ ~~’~~~~~~~~~ de ce qui ~~’~~~~~~ ~~ ~~’~~~~, ~~~~ ~~~~~ ~~’~~~ ~~~~ ~~~ ~~~~~~~~ ~~~~ ~~~~~~~~ ; ~~~~~ ~~~~~ ~~~~ ~~~~~ ~~~~~~~. ~~~ ~~~~~~ ~~~~~~~~ ~~~~~~~~~~ ~~~ ~~’~~~~~~~~~~~~~ ~~~~~~~~, ~~~~ ~~~ ~~~~~~, c’est le XIXe ~~~~~~~ ; ~~~~ ~~~ ~~~~~~~~~~ ~~~~~~~~~~, ~~~~~ ~~~~~~, ~~~ ~~~~~~~~~~~~~ ~~~~ ~~~ ~~~~~~ ; ~~~~~ ~~~~ extraordinaire compétence, ~~~ ~~~~~~~~ ~~~~~~~~~ ~~~ ~~~~~. ~~~ ~~~~~ ~~~~~~~~~~~~ ~~~~ ~~~~~~~ ~~’~~~~ ~~~~~~~~ tradition, la meilleure. ~~~ ~~~~-~~~~~~~~~, ~~~~ ~~~’~~~ ~~’~~~~~~~~ ~~~~~ ~~’~~~~~~~ ~~~~~~~~~ ~~~~ ~~~~~~~~~~~ ~~~~~~~~~~, ~~~~~ ~~~ ~~~~~~~ ~~~ ~~~~~~~ ~~~~~~~~~~, ~~~~~~ ~~~~~ ~~~~ ~~~~ ~~~~~~~~~~ ~~~~~~~~~~~. ~~~~~ le néo-Cinquecento romain, ~~~~ ~~~~ le pratique Koch, ~~~~ ~~~~~~~~, ~~ ~~~~~~~~~~ ~~ ~~~~~~~~ ~~~ ~~~~~~, ~~~~~~’~~ ~~~ ~~~~~~~ ~~~ ~~~, ~~~ ~~~~~~, ~~~~ ~~~~~~ ~~’~~~~~~~~~~ ~~~~~ ~~~~~~~~~ ~~~~~ ~~~~~ ~~~~~~~~~~ ~~ l’œil.\nRodolfo ~~~~ ~~~~~ sur la via ~~~~~~. ~~~ ~~’~~~ ~~~ ~~’~~~~~~~~~~~~, ~~~~ ~~~ ~~~~~ ~~~~~~~ ~~~~ ~~~~~~~ ~~~~~~~~~~~~~~~~ aux Manières ~~~ temps, qu’il ~~ ~~~~~~. ~~~~~ ~~~~~~ ~~~~~ ~~~~ ~~~~~~~ ~~~~~~~~~~ ~~~~~ ~~~ ~~~~~~~~~. ~~~~~~~~~ sa caisse, le ~~~~~~~ ~~~ ~~~~~ ~~~ ~~~~~ ~~~~~~~ ~~~~~~ ~~~ ~~~~~~~ ~~~~~~~~~~~~~, ~~~ ~~~ ~~~~ ~~~~~~~ ~~~~~~ ~~~ ~~ ~~~ ~~ ~~~~~, ~~~~~ ~~~~~~~~~ ~~~~~~ ~~~~~~~~~ ~~~~~ ~~~ ~~~~~~, pourtant, et qui ~~~~~ ~~~~~~~ ~~~~~ ~~~~~~~ ~~~~~ ~~’~~~~~~~ ~~~ ~~~ ~~~~~~~~ ~~~ ~~~ ~~~ ~~~~~~~~ ~~~~~ ~~~ ~~~~~~ : ~~~~~ ~~~~~~ ~~~~~~~ ~~~~~ ~~~ ~~~~~~~~~~~, ~~~ ~~~~~~~ ~~~ ~~’~~~~~~~ ~~~ gain, tout occupé ~~ ~~~~~~~~ ~~~~ ~~~~~ ~~~ ~~ ~~~~~~~~~~~ ~~~ ~~~~~~~~~~ ~~~ ~~~~~ ~~~~~~ ~~~~ ~~~ ~~~~~~~. ~~~~~~~~ ~~~ ~~~~~~~~ ~~~~~ ~~~ ~~~~ ~~~~~~~~~~, ~~~~~~~~ ~~~ ~~~~~ ~~~~~~ ~~~~~~~~~~ de la préciosité ~~~ ~~~ ~~~~ ~~’~~~~ ~~~~ ~~’~~~~~~~, ~~~~~~~~~~~-~~~~ ~~~~~~~~~ ~~~~~~ ~~~~~~ ~~~~~~~ ~~~ ~~~~~~~~~~~~~ ~~~ ~~~~ ~~~ ~~~ ~~~~~~~~~ ~~~~~~~~~, ~~~~~ ~~ ~~~~~~~~ ~~~~ ~~~~~~, ~~ ~~~~~~~~~ ~~~ élan qui ne ~~~~~ ~~~~ ~~’~~~~~~~~ ? ~~~~~~~ ~~~~~~~~~~ ~~~~~ ~~~~~~, ~~~~ ~~~ ~~~~~ ~~~~~~~, ~~~ ~~~~~~~ ~~~~ ~~~~~~~~~, ~~~~ ~~~~~~~~, ~~~~ ~~~~~~~~~~~, ~~~~ ~~~~~~~~~, ~~~~ ~~~~~~~~, ~~~~ ~~~~~~, ~~~~ ~~~~~~~ ? Quelle influence une ~~~~~ ~~~~ ~~~ ~~~~ ~~~~~~~~~ rien ?\nJe ~~~~~ ~~~~~ ~~~’~~~ ~~~ ~~~~~ ~~~~ ~~~~~~ ~~’~~~~~~ ~~~~ ~~~~~~~~. ~~~~~~~ ~~~’~~~ ~~~ ~~~~~ ~~~~ juger absolument. ~~~ ~~~~~ ~~~~~ ~~~’~~~ ~~~~~~ demeure. Mais comme ~~~~ ~~~~~~~~ ~~~~~~~~ ~~~~~~, ~~~ ~~~~~ ~~~~~~~~ ! ~~~ ~~~~~~~~~ ~~’~~~~~~ ~~~~~, ~~~ ~~~~~~~~~, ~~~ ~~~ ~~~~~ ~~~~~, ~~~ ~~~~~ ~~~~~~~~~~~ ~~~~~~~~~ ~~~~ ~~~~~~ ~~~~~ ~~~~ ~~ ~~~ Mafia. Il proclame ~~~~~ ~~~~~~ ~~~~ ~~~~~~~~~~. ~~~~~ ~~~~ ~~~~~~~~~ ~~~~~~~ ~~~ ~~~~~, ~~~~~ ~~~ ~~~~~~~ ~~~’~~ ~~~~ ~~~~~~, ~~~ chaque combinazione douteuse ~~~ ~~~~~~~~~~~ ~~ ~~~~~~~ ~~~ ~~~~~~, ~~~ ~~~~~, ~~~ boursouflure ? Cependant, je ~~~ ~~~~~~~~ ~~~~ ~~~’~~~ ~~~ ~~~~~ ~~’~~~~~~ ~~~~ critères-là.\nParadoxe : ~~’~~~~ ~~~~~~ ~~~~ ~~~ ~~~~~~ ~~~~~ ~~~~ ~~~~~~~~ ~~~~ ~~’~~~ ~~~ ~~~ ~~~~~~~~ ~~~~~~~~~ ~~~~~ ~~~ ~~~~~. ~~~ ne me reconnais ~~~~ ~~~ ~~~~, ~~~ ~~~~~ ~~~ ~~~’~~~ ~~~~~~~ ~~~~~ ~~~~ ~~~~~~~. ~~~~~ ~~~ ~~~~~~ ~~~ ~~~~~~~ ~~~~~~~~~~~~, ~~~~ ~~~~~~~~, ~~~~ ~~’~~~ ~~’~~~~ ~~~~~~~, ~~~ ~~~~~~~, ~~~ ~~~~~ sérieux. Or je ~~~ ~~~ ~~~~~ ~~~~ ~~~~~ ~~~~~~~, ~~~~~ ~~’~~~~~~~~, ~~~ ~~~~~ ~~~~~~~~. ~~~~~~~ ? J’observe.\nLe ~~~~~~ ~~~ ~~~~~~~ ~~~~~ ~~~~ ~~~~~~~~~~~~~~~~ ~~~~~~. ~~~ ~~~~ ~~~~~~~~ ~~~~ ~~~~~~, ~~ ~~~~~~ de tourner autour ~~~ ~~~~, ~~~ ~~~~~~ ~~~’~~~ ~~’~~~~~~ ~~~~ ~~~~-~~~~~ ~~~~ ~~~~~~ ~~~~~ ~~~~~~~~, ~~~~~-~~~~~, ~~~~ ~~~ ~~~~~~~ ~~’~~~~~~~~~~~ ~~~~ ~~~ ~~~~ ~~~~ ~~~~~~~ ~~~ ~~~~~~~~~ ~~~ ~~~~~, ~~~~~~~ que la méchanceté ~~~ ~~~ ~~~~~~~~~, ~~~ “~~~~~~~~~”, ~~~ ~~~~~ ~~~~~~~~~~~~ ~~~ ~~~~~~~~~ achrienne.\nDans ~~~ ~~~~~ ~~~ ~~~~~ ~~~~~~~ ~~~~~ ~~ ~~’~~~~~~ ~~~~~ ~~~ ~~~~~~ ~~~~~~ ~~~~~~~~~~~~, ~~~~~ ~~~~, ~~~~~ l’administration de cet ~~~~~~ ~~~~~~~~ ; ~~~~ ~~~~~~~~~~~ ~~~~~~~~~ ~~~ ~~~~~~~~~, ~~’~~~~~~~~~, ~~~~~~~~~~ ~~~~~~~~, ~~~~~~~, ~~~~~~~~ : ~~~ ~~~~~ ~~~~~ ~~ ~~~~~~, ~~~ ~~~ ~~~~~ ~~~~~~~ ~~~~, ~~~ ~~~~~ ~~~~~ ~~~ ~~~~~~~~~~ ailleurs. Dans les ~~~~~~~~~~~~~~~ ~~~ ~~’~~~~~~~~~~, ~~~ ~~~~~ ~~~ ~~~ “~~~~~~~~~~”, ~~’~~~~ ~~~~ ~~~~ ~~~~~~~ ~~~~~~~~~, ~~~ ~~~~~ ~~~~~~~, ~~~~~~~~~ ~~’~~~~ ~~~~~~~~, ~~~ ~~~~~ ~~~~~~~~. ~~~~~ ~~~~~ ~~~ ~~~~~~ ~~~ bonne grâce n’a ~~~~ ~~~~ ~~~ ~~~~~ ~~~~~ ~~~ ~~~~~~~ ~~~~~ ~~’~~~~~~~~~~~ ~~~~ ~~~~~~~~ ~~~ ~~~~ ~~~~~~~~~, ~~~~~~~~ ~~~ ~~~~~~~ ~~~ ~~~ ~~~~~~~~~ ~~’~~ ~~~~~~~~~~ ~~~~ ~~’~~~~~~~~~~~, ~~~ ~~~ ~~~~~~~ ce que c’est. ~~~ ~~~~~~~~~, ~~~~~ ~~~ ~~~~~~~~~~ ~~~~ ~~~~ ~~ ~~~~~ ~~~ ~~~~~ ~~~~, ~~ ~~~~~~, ~~~ ~~~~~~~~~~ ~~~~~~~ ~~~~~ ~~~~ ~~~~~~~, ~~~~~ ~~~~~ ~~~ ~~~~~~ ~~~~ ~~~~~~~~~ ~~~~~~ amène.\n11 heures ~~~ demie. ~~~~~~~ ~~~~ ~~~~~~~~ : ~~~~~~~ ~~~~~~~~ ~~~~~~~~~ ~~~ ~~~~~, ~~~~~ ~~~~ ~~~~~~~~~ ~~~~~~~~~~~ ~~~ ~~~ ~~~~~~~~~ ~~~~~~~, “~~~~~~~~~~~ ~~~~~~~”, ~~~ ~~~~~~~ ~~~~~~, ~~~~~ ~~~~~~~~. ~~~~ ~~~~~~~ de cet homme, ~~~~~ ~~~~~~ ~~~~ ~~~~~~~~ ~~~ ~~~~~~~~ ~~~ ~~~~~~~~~, ~~~~~ ~~~ ~~~~ ~~~~~~~ ~~~ ~~~ ~~~~ ~~~~~~~~ ~~~~~~~~~ « ~~~ “~~~~~~~~” ~~~ ~~’~~~~~~~~~, ~~~ ~~~~ ~~~~~~~ ~~~~ ~~~~~~~~~ ~~~~~ dont il a ~~~~~~~~~ ~~~ ~~~~~~~~ », ~~’~~~~~~~ ~~~ ~~~~~~~~~~~, ~~ ~~~~ ~~~~~, ~~~~~ ~~~~~~~ ~~~ ~~~~~~~~~, ~~’~~~~, ~~~ ~~~~~~~~ ~~~ ~~’~~~~~~~. ~~~ ~~~~~ ~~~~ ~~’~~~~ ~~~ ~~~~~~ ~~~~~~~~~~~~~. ~~~~~ ~~~~~~ l’émission y concourt, ~~~~~~ ~~~~~ ~~~ ~~~~~~~~ ~~~~ ~~~~~~~~~~ “~~~~~~~~~~~~” ~~ ~~~ ~~~~~~~~~~~, ~~~~~ ~~~~~~ ~~~~~~~~~ ~~~~~~ ~~~ ~~~~~~ ~~’~~~~ ~~~~~~~~~ ~~~~~~~~~~, ~~~~~~ ~~~~~~~~~~~~~~~ ~~~~~~~~~, ~~~~~~ ~~~~~~~~~~ ~~~~~~~~ ~~~ ~~~~~~~ de pacotille. Si ~~’~~~~~~~~ ~~ ~~~~~~~~~~~~~~ ~~~ ~~~~~ ~~~ ~~~~ ~~~~~~~~ ~~~~~~~~~, ~~~~~~ ~~’~~~ ~~~~~ ~~~~~~~~~, ~~’~~~~ ~~~ ~~~~~~ ~~~ ~~~~~~~~~~~ ~~~~ ~~~~ ~~~~~~~~~, ~~~~~~~ ~~~ ~~~~~ ~~~~~ ~~~~ ~~~~ tristes esbroufes d’Ève ~~~~~~~~~ ~~~~ ~~~ ~~~~~~~~, ~~~~~~ après :\n« Il ~~ ~~ ~~~ ~~~~~ que personnellement j’aime ~~~~~~~~~, ~~~~~~~~ Furtwängler… »\n(Ça ~~~ ~~~~~~~~~ ~~~~~ ~~~~ ~~~~~~~ ~~~~~~~ ~~~~~ ~~~ ~~~~ ~~~ ~~~~~~~~~~~~~~~ ~~~~~~~~~, ~~~ autre, et qui ~~~~~ ~~~~~~~~~~ ~~~~~~~~~~ : « ~~~ ~~ ~~ ~~~~ ~~~~~~~~~~ que personnellement ~~’~~~~~ ~~~~~~~~~, ~~’~~~~ la Neuvième de ~~~~~~~~~~. ~~~ ~~~~~~ ? » (~~~ ~~~~~ ~~~~~~~~~~~~ : « ~~~ ~~~~~~~~ ? »). ~~~~~ ~~~~ ~~~ ~~~~~ ~~~~~~~ ~~~~~~~~~~~~~, à cause de ~~~~~~ ~~~~~~~ ~~~~~~~~~~~, ~~~ ~~~~~ ~~~~~~ ~~~’~~~~ ~~~ ~~~~~ ~~~~ ~~’~~~~~~~~~~ ~~ ~~~ ~~~~~~~~~~~…)


l'Ouest en mémoire - An ambleudadeg ed du [Le foulage du blé noir]\nMédiathèque Fiche média An ambleudadeg ed du [Le foulage du blé noir]\nAmañ e lak Anna Blaise-Bodénant da gontañ deomp an ambleudadeg ed du. Gwechall e veze hadet gwinizh du e pep lec'h e Breizh. Goude an eost, e oa ret d'an dud ambleudiñ an ed du, da lârout eo frikañ ar greun gant an dreid evit tennañ kuit an douar a oa chomet peget hag ar bluskenn a c'holoe ar greun hag a roe a-hend-all ur blas c'hwerv d'ar bleud. Al labour-se a veze graet er gêr a-raok kas ar greun d'ar vilin.\nIci il revient avec Anna Blaise-Bodénant sur le foulage du blé noir dans le Porzay. Autrefois cultivé en Bretagne, le blé noir demandait après sa récolte à être foulé aux pieds pour en ôter la terre ainsi que la pellicule brunâtre entourant le grain qui donnait un goût amer à la farine. Cette opération était faite à la ferme avant de porter le grain au moulin.\nAmañ du-mañ e oa pemp krouadur hag d'ar mare-se e oa c'hoazh an tad kozh hag ar vamm gozh deus an daou du, setu an dra-se a-benn ma vez kontet toud a rae unnek a-wechoù deus kostez an daol, pa oa toud an dud asambles. Met bremañ mag vez kistion da reunisañ anezhe vat, e vefe kalz a seurt peogwir tri, nann pevar a zo dimezet hag en deus bep a grouadur. Setu n'ho peus ket nemet kontañ !\nYa. Met ar re-se ne vezont ket ganeoc'h bemdez neuze ?\nAh nann, nann, nann. Nann, nann, met a-wechoù en em reunisomp ha goude se e teu, ha goude se 'zo... Mamm-guñv on memes, daouzek gwech on mamm-gozh ha mamm-guñv on ur wech ha prest da vezañ ur wech all... Ha 'm eus ur paotr yaouank nav vloaz war 'n ugent c'hoazh er gêr, ah ah ah ! Ha ne vez ket gwelet alies...\nPa vize labourioù d'ober amañ gwechall neuze ne vize ket ret deoc'h mont da glask tud deus ul lec'h all ?\nNeuze ar machin a vez bremañ... An dud en em sikoure d'ober al labour an eil kêr d'eben pa vize labour tenn d'ober, d'ober an eost, d'ober ar foenn, an dud en em sikoure. Peogwir neuze d'ar mare-se ne oa ket a c'hezeg hag ar c'hirri ne oa ket c'hoazh memes kirri, kaout soñj er bloavezh tri ugent. Setu e vize kouch an dornañ ha kouch ar foenn. Hag an ambleudadeg ed du !\nPenaos e vez graet an ambleudadeg ed du ?\nAh ! An ambleudadeg ed du e vize tennet toud ar boteier hag e vize graet ur bern uhel\nE-barzh al leur...\nYa. Met a-wechoù e vize lakaet e-barzh al loch ivez.\nNe vize ket atao e-barzh al leur. Hag e komañse da c'hoari an dro dezhañ neuze evit pilat anezhañ ken ac'hane e vize pilet-tre. Hag e-barzh ar c'horn en duchenn e vize lakaet ur plac'h yaouank hag ar re-all a gane dezhi en ur c'hoari an dro : "Plac'hig an Douar Nevez, trala lalala lala, Plac'hig an Douar Nevez mat emaoc'h c'hwi aze !" Hag ar plac'h yaouank a responte : "Madig awalc'h em on amañ, trala digeda lonla, Madig awalc'h em on amañ ma vez roet din an hini a garan !" Ah, ah, ah ! "An hini a garan a zo en arme, trala digeda lonla, An hini a garan a zo en arme, distreiñ a ray adarre !" Ha goude se e vize troet ha troet gante neuze !\nAc'han a vez ledet ar bern...\nA-benn neuze e kouezhe ar plac'h yaouank neuze ?\nAh, ah, ah, ben ya !\nHag an hini a bake anezhi neuze ?\nPenaos... n'em eus ket achuet anezhi... ne oan ket o soñjal lâret kement-se ! N'emañ ket ganeoc'h en-dro ? "An ordrenet a zo ivez, trala digeda lonla, An ordrenet a zo ivez bouch an eil d'egile ! Pevar [anezhe] a oa prenet c'hoazh, trala digeda lonla, Pevar [anezhe] a oa prenet c'hoazh, an neb a gar a voucho c'hoazh !" Hag an hini en doa c'hoant a vouche dezhi, d'ar plac'h ! Neuze e oa an ambleudadeg ed du !\nNe oa ket droed da vouchañ nemet da unan ?\nAh ben, honnezh e vize ramplaset goude se. Goude se ur plas da lakaat un all en he flas, ac'han e vize bernet eta peogwir an dra a bade ur penndevezh !\nHa ya evit diskoultra, tennañ ar bluskenn toud diwar ar greun evitañ da vezañ prop evit mont d'ar veilh ! Me am eus gwelet an dra-se pa oan bihan.\nHa deus an dra-se em eus dalc'het soñj met an ambleudadeg ed du !


Bali Breizh an hañv #1 - Ur vag, Yann Tiersen ha Stéphanie Stoll - France 3 Bretagne\nBali Breizh an hañv #1 - Ur vag, Yann Tiersen ha Stéphanie Stoll\nPar Yowan Denis Publié le 08/07/2017 à 11:00\nBali Breizh - 08.07.2017\nBali an hañv : War hent ar vakañsoù emañ skipailh Bali Breizh. E-bourzh ur vag int bet kaset gant Mael. Met da vont da belec’h, sed aze ar goulenn !\nAn teuzer : Yann Tiersen a oa bet pedet ganeomp d’an 8 a viz Here 2016. O vont da gregiñ gant un droiad en Europa e oa. Fenoz e vo e Belgia, warc’hoazh en Izelvroioù, Spagn, Italia… An holl titouroù a c’heller kavout war lec’hienn Yann : http://yanntiersen.com/\nStéphanie Stoll : Deuet e oa Stéphanie war Bali Breizh d’an 11 a viz Meurzh. Labour vo en distro-skol evit prezidantez Diwan, gant raktresoù skolioù a-gleiz hag a-zehoù. Ha tu zo deoc’h mont war Facebook evit gwelout petra zo nevez war ar strollad « Les gens heureux de recevoir des réfugiés à Tébeurden et Trégastel ».\nUn Tu Bennak e Breizh : Bubri. Er Morbihan e tizoloimp ul lec’h leun a istor.\nSonerezh : Yann Tiersen : « Porz Goret ». Un ton tennet deus pladenn ziwezhañ Yann, « Eusa ». Hag evit echuiñ, ur « Scottish » gant Talskan, ur strollad yaouankizoù barrek-kenañ.


kemi - Wikeriadur\nSellet e vez ouzh ar bajenn pe ar gevrenn-mañ evel un divraz da glokaat e daneg. Mar gouezit tra pe dra diwar-benn danvez ar pennad e c'hellit lakaat ho kouiziegezh da dalvezout dre gemmañ ar bajenn-mañ diouzhtu goude klikañ war al liamm « kemmañ ».\nkemi /Distagadur ?/\nDourennoniezh, kimiezh, strilhouriezh.\nSellet e vez ouzh ar bajenn pe ar gevrenn-mañ evel un divraz da glokaat e svedeg. Mar gouezit tra pe dra diwar-benn danvez ar pennad e c'hellit lakaat ho kouiziegezh da dalvezout dre gemmañ ar bajenn-mañ diouzhtu goude klikañ war al liamm « kemmañ ».\nAdtapet diwar « https://br.wiktionary.org/w/index.php?title=kemi&oldid=281626 »\nDernière modification le 9 Gen 2019, à 12:30\nKemmoù diwezhañ degaset d'ar bajenn-mañ d'an 9 Gen 2019, da 12:30.


Bet eo bet henoniour, skrivagner, ofiser en arme saoz ha kantread. Deuet e oa da vezañ brudet pa oa ofiser e karg eus an darempredoù arab-ha-saoz e-pad emsavadeg an Arabed etre 1916 ha 1918. Anavezet eo bet er bed a-bezh, a-drugarez d'ar c'hazetenner Lowell Thomas ha d'e levr anvet Seven Pillars of Wisdom dreist-holl (Seizh piler ar Furnezh). Bras-kenañ eo chomet brud T.E. Lawrence e-touez an Arabed abalamour m'en deus skoazellet kalz o stourm a-enep d'an impalaeriezh otoman ha d'an Europiz. Ha ken brudet all eo e Bro-Saoz evel unan eus brasañ harozed milourel ar vro. Laorañs Arabia a zo arouez ur bed kornaouek awenet ha dallet gant broioù ar Reter. Lawrence a zo unan eus romantelourien diwezhañ an XXvet kantved.\n1.1 Ar yaouankiz a-raok ar brezel\n1.2 Ar brezel en Arabia\n2 Frazennoù Laorañs Arabia pe frazennoù diwar e benn\nGanet eo Lawrence e Tremadog, e Sir Gaernarfon, e hanternoz Bro-Gembre. E dad, Thomas Chapman, a oa un denjentil a-bouez eus Bro-Iwerzhon. Kuitaet en doa e wreg vac'hom evit mont da vevañ gant gouarnerez e verc'hed. Pemp paotr a oa ganet diwar ar c'houblad-se. Eus miz Kerzu 1891 betek nevezamzer 1894 e vevjont etre Dinarzh hag Aigues-Mortes. Met ar vastardiezh a oa un dra a ranked e c'huzhat pa veved e Bro-Saoz da vare ar rouanez Victoria. E vuhez pad e voe levezonet gant ar bec'h-mañ.\nPa oa yaouank e oa asur Thomas bezañ tonket d'ober traoù ramzel en e vuhez. Diwar ar soñj-se e voe awenet ha dudiet meurbed gant ar Grennamzer hag harozelezh ar varc'heien, ha da heul en em zroas war-zu ar sav-heol. E 1909 e veajas e Siria a-benn dizoleiñ kestell savet e-pad ar c'hroaziadegoù. Lawrence a reas e studioù er Jesus College en Oxford. Dont a reas a-benn da gaout e ziplom o labourat war un dezenn titlet Levezon ar c'hroaziadegoù war an disavouriezh vilourel european e diwezh an XIIvet kantved (The influences of the Crusades on European Military Architecture to the end of the 12th century). Kavout a reas ul labour evel henoniour er reter-nesañ. E miz Kerzu 1910 ez eas kuit da Veirout, ha goude ez eas da Viblos|. Perzh e kemeras e labourioù henoniezh e Kargamis, e Su Turkia.\nBetek ar C'hentañ brezel-bed e veajas kalz er Reter-Nesañ evit e labourioù henoniezh. E-pad e veajoù e teskas yezhoù ar vro, dont a reas tost kenañ diouto betek bezañ unan dioñte hag en em wiskañ diouzh giz tud ar vro. O vezañ kizidikaet d'o zibarderioù gwerinel e veizas pizh o zsheñvelderioù ha neuze stuzegezh ha gizioù ar pobloù, kement-se a voe prizius-kenañ e-pad ar bloavezhioù war-lerc'h. E miz Genver 1914, Lawrence hag ur c'hamarad anvet Wooley, a zo kaset gant an arme saoz da rannvro ar Sinai evit enklaskoù henoniezh. Ent-gwirion o doa kefridi da sevel kartennoù ha da zastum titouroù evit an arme saoz. Gweladenniñ a reas Aqaba ha Petra evel-hen. E miz Here 1914 ec'h emouestlas en arme.\nE-penn kentañ ar brezel, kaset voe da labourat e rann ar c'hartennoù. N'oa ket kroget da labourat er servijoù kuzh saoz a-raok 1915. Unan eus gwellañ binvioù ar Saozon eo deuet da vezañ. E miz Here 1916, e voe kaset d'an dezerzh evit dezrevell stad an traoù evit ar vroadelourien arab. Adal neuze, ur menoz a ziflukas eus e spered, evit dazont pobloù a gare kement, hini krouidigezh ar vroad arabek.\nE miz Mezheven 1916 e tarzhas emsavadeg an Arabed a-enep an Durked. C'hoant en doa Lawrence bezañ mestr-oberour an emsav-se. Goulenn a reas armoù digant ar Saozon evit pourvez armeoù Mezopotamia a-benn dinerzhañ stad an Durked ar c'horn-bro-se. E miz Here e kejas e Djedda gant Faysal ibn Hussein, trede mab cherif Mekka. Hervez Lawrence, e ranke soudarded Faysal implij teknik ar brezelig. Perzh a gemeras en emgannoù. Klask a reas Lawrence kendrec'hiñ an armeoù arab d'en em unaniñ ha d'en em urzhiañ, evit stourm efedusoc'h a-enep d'an Durked. Armoù a voe roet dezhañ, ha ganto e voe taget ha drailhet trenioù an impalaeriezh otoman, linenn an Hedjaz peurvuiañ.Da heul ar pal nevez a voe tizhout Siria, o kregiñ gant porzh Akaba, ur porzh war ar Mor Ruz. E 1917, ec'h aozaz Lawrence un argad efedus, oc'h unaniñ armeoù Faysal ouzh re Aouda Abou Tayi (a genlaboure gant an Durked betek-hen). Ar 6 a viz Gouere, goude un dreizhadenn hir spontus en dezerzh, e tagjont Akaba o tremen dre du gwanañ gwarezioù difenn ar porzh d.l.e : an douar (dre ma oa troet an holl kanolioù-fuzuilh war-zu ar mor). Tapet e voe ar gêriadenn en un nebeud eurvezhioù. Pep tra a hañval treiñ en e wellañ evit Lawrence.\nHogen e hunvre diazezañ ur rouantelezh kentañ evit an Arabed a voe foeltret gant an emglevioù Sykes-Picot. An emglev-se a voe graet evit rannañ ar Reter-nesañ etre Breizh-Veur ha Bro-C'hall goude dibenn ar brezel. Gwerzet an douar gant an impalaerion kent dezho bezañ he fiaouiet c'hoazh. Thomas 'n em sante treitouret ha mezhus e-keñver e vignoned arab. Tamm ha tamm eo deuet da vezañ diaesoc'h diaesañ evit e soudarded. E miz Du 1917, pa oa e karg mont da spiañ ker Deraa, oa bet paket gant an Durked. Kemer a rejont anezhañ evit un dizertour saoz. Gwallet ha boureviet e voe gant soudarded kent dezhañ terc'hout kuit eus ar ger. Gouezoni ha krizder an darvoud a sevenas enañ ur santimant a gablusted hag an dra-se a reas dezhañ kaout un darempred iskis gantañ e unan, hag e gorf. Pa voe kemeret ker Jeruzalem gantañ, an arabed hag ar saozon e miz Kerzu 1917, e oa kemmet, deuet da vezañ un den diskaret, war ar bredel hag en e gorf.\nGoude-se, ne voe ket muiñ tu d'an Durked enebiñ ouzh araokadennoù an arme arab-saoz. E miz Here 1918, Damas a voe paket. Lawrence a gemeras perzh en argad. P' en em ginnigas dirak an ofisierien saoz, treuzfeurmet oa : gwisket e oa c'hoazh gant dilhad arab gwen-kann, implij a rae gizoù ar vro. Gwelet e oa gant an arabed evel unan diouto, unan kar d'o fobl, ur mignon bras prizhiet gant ar priñs Faysal. Abaoe trec'h Akaba, ne veze ket anvet kenThomas Edward Lawrence, met graet e veze gant Lawrence of Arabia/Laorañs Arabia. Klask a reas kendrec'hiñ ar Saozon e vefe un dra vat evit ar Rouantelezh-Unanet, leuskel an Arabed da gaout o dizalc'hidigezh. Met ar Saozon a gavas gwelloc'h nac'hañ ha lakaat Lawrence a gostez. Kuitaat a reas ar Reter-Nesañ evit distreiñ da Vreizh-Veur|Vro-Saoz. Mantret ha diskalonekaet e voe gant prantad ar brezel, en arbenn d'an dreitouriezh bevet gantañ a-berz e rennerien servijoù-kuzh an impalaeriez saoz. Steuziet deus outañ voe pep mennad a frankiz, kollet gantañ ar spi hag ar feiz en denelezh, en em c'houlenn a rae peseurt ster reiñ d'e strivoù divent bet graet a-benn digas dieubidigezh ar pobloù arab, en aner?\nEvit difenn e labour er Reter-Nesañ, ez eas da gemer perzh e miz Genver 1919 e Prezegenn ar Peoc'h. Klask a reas terriñ an emglevioù Sykes-Picot. Hogen adkemeret e voe Siria gant Bro-Chall ha Faysal a voe skarzhet eus ar vro e 1920. Bro-Saoz ha Bro-C'hall o doa c'hoant da zerc'hel start o impalaeriezhioù trevadennel, kousto pe gousto. Goude-ar prantad-se, e teuas Lawrence da vout nes kenañ ouzh Winston Churchill. Labour a reas gantañ er c'h-Colonial Office en aferioù arab. Kejañ a reas ouzh Michael Collins e-pad aozadur an emglev etre Bro-Iwerzhon ha Bro-Saoz. En em glevout mat a raent, ha kavout a raent poentoù boutin etrezo. Met e 1922 e roas e zilez ha mont a reas er Royal Air Force (RAF) evel soudard dindan un anv kuzh. Adkavet e voe gant ur c'hazetenner ha rankout a reas kuitaat an RAF. E 1926 e voe embannet e levr Seven Pillar of Wisdom, ul levr diwar-benn an emsav e Bro-Arabia, hag a voe gwerzhet a verniadoù e Bro-Saoz. E miz Meurzh 1935, e kuitaas Lawrence an arme, ha dont da vezañ unan eus brasañ skrivagnerien e saozneg. Mervel a reas un nebeud sizhunioù warlec'h, en ur gwallzarvoud gant e varc'h-tan.\nAn holl dud a hunvre hogen e doareoù disheñvel. Ar re a hunvre e plegoù o speredoù a zihun er gouloù-deiz da gavout e oa goulloder : tud dañjerus avat eo hunvreerien an deiz, rak gouest int da ober hervez o hunvre gant daoulagad digor, d'e lakaat da c'hallus.\n— T. E. Lawrence, Seven Pillars of Wisdom ("Seizh Piler ar Furnez", 1926)\nUnan eus boudoù meurañ o vevañ en ho amzer eo-eñ hervezon... Biken ken ne welimp e bar. Bev e vo e anv en Istor. Bevañ a raio e bloazdanevelloù ar brezel... Bev e vo e mojennoù Arabia.\nLawrence d'Arabie était l'un des esprits les plus religieux de son temps, si l'on entend par esprit religieux celui qui ressent jusqu'au fond de l'âme l'angoisse d'être homme.\nUnan eus speredoù relijielañ e amzer e oa Lawrence Arabia, mar meizer dre spered relijiel neb a sant betek strad e ene an anken da vezañ un den.\nAdtapet diwar « https://br.wikipedia.org/w/index.php?title=Thomas_Edward_Lawrence&oldid=1985209 »\nKemmoù diwezhañ degaset d'ar bajenn-mañ d'an 7 Ebr 2022, da 17:38.